Feminismoaren plazaratzean aldaketa gertatu da, eta nabari da literatur plazan ere • ZUZEU\nFeminismoaren plazaratzean aldaketa gertatu da, eta nabari da literatur plazan ere –\nOrain hilabete inguru, Iratxe Retolaza irakasle eta literatur kritikaria elkarrizketatu zuen Klitto agerkari feministak:\n«Azken urteotan feminismoaren plazaratzean aldaketa gertatu da, eta hori nabari da literatur plazan ere»\nDurangoko azokan buru-belarri sartuta gauden honetan, Iratxe Retolaza Gutierrez (Donostia, 1977) literatura-kritikari eta Euskal Herriko Unibertsitateko irakaslearekin hitz egin dugu.\nGenero ikerketak eta ikasketa feministek euskal literaturan, eta Durangoko azokan, edukitako eraginez gogoeta egin du.\nAzken hamar urteotan feminismoaren plazaratzean aldaketa handia gertatu da, eta hori nabari da literatur plazan ere. Duela hamar bat urte, Amaia Alvarez Uriak eta Gema Lasartek sustaturik Sareinak taldea sortu genuen (2007. urtean), Literatur Kritika Feminista sustatzeko plataforma gisa, Skolastika akademiako Josune Muñoz ere kide zela (Gaur egun ere haiek segitzen dute urtean behin ekimen bat antolatzen, nik beste kolektibo batzuetan aritzea lehenetsi nuen, guztira ezin heldurik: EDO! argitaletxea lehenik, Emagin elkartea une honetan). Garai hartan, ?eta nire inpresioz ari naiz, ez Sareinak taldearen izenean?, sumatu nuen emakume idazle gehienei ez zitzaiela erosoa, batez ere belaunaldi jakin batzuetako idazleei, literatur plazara feminista gisa agertzea, eta halaber, “emakume idazle” izendapenarekin deseroso sentitzen zirela. Ulertzekoa oso, emakumetze hori ere askotan gutxiespenerako estrategia bat izan delako, edo bazterreko esparru bat eraikitzeko bide. Jakina, 1980ko hamarkadatik aurrera literatur plazan feminista gisa agertu ziren idazleekin ez genuen halakorik sumatu: Itxaro Borda, Laura Mintegi, Arantxa Urretabizkaia, eta abar. 1980ko hamarkadan ere “emakume idazle” kategoria hori birdefinitzeko, birpentsatzeko eta auzitan jartzeko lana egin dute horiek, eta emakume izendapena hain zuzen ere bazterreko esparru horren eraikuntzari erantzuteko estrategia gisa jorratu. Nolanahi ere, 2007. urtearen bueltan literatur plazan urte gutxi zeramatzaten idazleen aldetik halako deserosotasuna sumatzen zen feminismoa eta literatura aipatzerakoan, edo emakumea eta literatura aipatzerakoan. Azken urteotan literatur plazara jauzi egin duten idazleetariko askok, aldiz, erosotasunez ez ezik harrotasunez dihardute halako gaien inguruan, bereziki esparru publikoan eta prentsan egindako gogoetetan (literatur lanetan baino nabarmenago, nire ustez). Testuinguru horrek erraztu egin du literatur esparruan feminismoaren inguruko sarea sendotzea, eta gogoetarako espazioak abian jartzea. Nolanahi ere, Literatur Kritika Feministaren esparruan, eta oro har, Kultur Kritika Feministaren esparruan egiteko askotxo dugula iruditzen zait, formazioan sakondu ez ezik, jarduteko bideen inguruan gehiago pentsatu behar dugula iruditzen zait.\nFeminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa Feminismoaren plazaratzean aldaketa\ngeneroa, Iratxe Retolaza, Klitto!, literatura


Sukarrietako Ingurumen Hezkuntza programa bertan behera utzi dute - Busturialdeko Hitza : Busturialdeko Hitza\nSukarrietako Ingurumen Hezkuntza programa bertan behera utzi dute\nKoronabirusa "aitzakia" dela uste dute programa horretan lan egiten duten irakasleek. Proposamen desberdinak landu eta aurkeztu dituztela diote, baina ez dituzte onartu.\nEusko Jaurlaritzako Hezkuntza Sailak Sukarrietan eman izan den Ingurumen Hezkuntza programa bertan behera utzi duela jakitera eman dute bertako irakasleek. Datorren ikasturtean aipatu programa ez eskaintzea erabaki omen du Hezkuntza Sailak, koronabirusagatik. Bertako irakasleek, hala eta guztiz ere, koronabirusa “aitzakia” dela uste dute, “murrizketak” egiten ari direla salatuz.\nBizkaiko hainbat ikastetxeren zerbitzura egon izan den programa da Sukarrietakoa. Astelehenetik eguenera bitartean, hiru gau pasatzen zituzten Bizkaiko hainbat ikaslek naturan murgilduta, “iraunkortasuna eta bizimodu jasangarri baten aldeko edukinak bereganatzen zituzten bitartean”. Jakinarazi dutenez, 40 urte daramatzate Ingurumen Hezkuntzako programa hori Sukarrietan eskaintzen, BBKren udalekuak eskaintzen dituzten eraikin berean, Urdaibai Biosfera Erreserbaren bihotzean, hain zuzen ere.\nAzken asteetan “susmoa bazeukatela” dio Jabi Landeta aipatu programaren pedagogia arloko zuzendariak. Horregatik, eta gauak pasatzeko egon litezkeen zailtasunak aurreikusita, bertako irakasleek proposamen desberdinak prestatu eta aurkeztu dizkiete Hezkuntza Sailari; horiek, baina, ez dituzte onartu. “Ikasleak hartu barik, lehenengo hilabeteetarako lana egongo litzateke. Pandemiagatik alde egin behar izan genuen, eta esaterako, ortuan lana egon badago. Gainera, umeak alde batera ez uzteko, eskatzen duten eskoletara joateko gaitasuna ere badaukagu”. Ingurumen Hezkuntza “edonon” lantzeko aukera dagoela dio Landetak: “Sestaoko eskola batean, esaterako, kontsumitzen den uraren probak egin ditzakegu, janzten dituzten soinekoen jatorria aztertu daiteke… Ortua duten ikastetxeetan, berriz, biodibertsitatea eta lur emankorraren garrantzia ere aztertzeko aukera dago, naturaren zikloak landuta, adibidez. Aukera desberdin asko daude”.\n«Zaila berriro abiaraztea». Sukarrietan lantzen duten proiektua koronabirusaren “biktima” modura jarri gura dutela diote, baina horren atzean “dirua” dagoela salatu dute.\nOndorioz, proiektu “oso garrantzitsu bat” bertan behera geratuko dela diote hango irakasleek: “Diotenez, ez da behin betiko erabakia, datorren ikasturterako erabakia baizik. Hala ere, behin moztuta, zaila izango da berriro martxan ipintzea. Irakasleak lanean hasten direnean, beteranoengandik formakuntza jasotzen dute, hau da, proiektuan trebatuta dagoen jendearengandik. Orain, erabaki honegaz, lan taldea apurtu egiten da”. Hamar irakasle ari ziren proiektu horretan lanean.\n“Ez gaude protestan gure lanpostuen defentsagatik. Hemen, astean, lauzpabost ordu gehiago sartzen ditugu. Hala eta guztiz ere, metodologia gustukoa dugu, bai eta naturan bertan esperimentazioaren bitartez ikasleekin lantzea ere. Programa oso garrantzitsua dela uste dugu, eta galdu egingo da”, diote. Irakasle eta ikasleen aldetik jasotzen duten balorazioa “oso ona” izaten dela nabarmendu du Landetak.\nHezkuntza Sailari eskatu diote aurpegia emateko eta webgunean ematea hartu duten erabakiaren berri. “Euskal Girotze Barnetegien programa ere bertan behera utzi dute, baina ez horiek ez guk ez dugu zuzeneko informaziorik jaso. Ikastetxeengandik deiak jasotzen ari gara, Hezkuntza Sailak hartu duen erabakiaren berri ez daukatelako. Ikastetxe batzuetako ikasleentzat, gainera, bizi diren ingurutik egun batzuk aldentzeko aukera bakarra zen. Pena bat da”.


'Euskal Herrian zehar' bidaia egin dute Euskal Echea-ko ikasleek Institutuaren 2011ko Euskal Jaian\nIkurriña Dantza Euskal Echea Institutuko Euskal Jaian (argazkia EuskalKultura.com)\nEuskara eta euskal kulturari buruzko tailerra egiten dute Argentinan urte osoan zehar Euskal Echea Institutuko ikasleek. Tailerrean ikusi eta ikasitako guztia eskolaren urte amaierako festan erakusten diete neska-mutilek euren guraso eta senideei eta hezkuntza komunitateari oro har. Buenos Aires hiriburuko Euskal Echea-ko 2011ko Euskal Jaia, azaroaren 19an burutu zen, bi funtziotan, egoitzako Jai Alai aretoan. 'Euskal Herrian zehar' lelopean, zazpi lurraldeetako dantzak egin zituzten Institutuko ikasleek.\nBuenos Aires, Argentina. Euskal Herria hobeto ezagutzeko bidaia proposatu zuten Sarandi kaleko Euskal Echea-ko arduradunek aurtengo Euskal Jaian. Bidaia honetan Euskal Herriarekiko engaiamendua erakusteaz gain, zazpi herrialdetako dantzak egin zituzten 6 eta 12 urte arteko umeek. Bi funtzio egin dira 2011 honetan ere, bata goizean, bestea arratsaldean, egitarau bera jarraituz.\nOspakizunarekin hasteko, euskal musikarekin sartu ziren ikasleak aretora. Ondoren banderak sartu ziren eta ereserki argentinarraren eta Gernikako Arbolaren estrofak abestu zituzten ikasle guztiek aho batez. Banderak agurtu eta gero, dantza ikuskizuna hasi zen; koreografiak aurkeztu ahala, Euskal Herriaren mapa bat osatuz joan ziren ikasle eta irakasleak.\n[Euskal Herriaren mapa osatu zuten ikasle eta irakasleek (argazkia EuskalKultura.com)]\nEuskal Echea eta Euskaldunak Denak Bat-eko dantzariak\nTradizioak markatzen duen bezala, 'Aurresku' batekin hasi zen dantza erakusketa. Aurreskulariak Maria Angeles Morales eta Demian Branda izan ziren. Horren ostean, dantza hauek ikusi ahal izan ziren Jai Alai-n: Lehenengo mailako neskatxo eta mutikoek 'Mari Balentxi' eta 'Txantxiribin' interpretatu zituzten. Ondoren, bigarren mailakoak 'Korruan Alai' eta 'Esku Dantza'-rekin animatu ziren. Jarraitzeko, Behe Nafarroako 'Kontradantza' dantzatu zuen laugarren mailako taldeak eta hirugarren mailakoek 'San Petrike' eta 'Ikurriña Dantza' rekin bereganatu zituzten hainbat txalo.\n[Maria Angeles Morales eta Demian Branda aurreskulariak (argazkia EuskalKultura.com)]\n[Euskal Herriko zazpi lurraldetako dantzak egin ziren jaian (argazkia EuskalKultura.com)]\n[Beste dantza batzuen artean, San Petrike dantza egin zuten ikasleek Euskal Jaian (bideoa EuskalKultura.com)]\nBaina txikiak ez ziren jaiko dantzari bakarrak izan. Izan ere aurten ere Arrecifeseko Euskaldunak Denak Bat euskal etxeko dantzariek lagundu zituzten Euskal Echea-koak euren festan. Gazte arrecifestarrek 'Zuberoako Maskarada', 'Fandango' eta 'Arin Arin' egin zituzten.\n[Arrecifeseko Euskaldunak Denak Bat-eko dantzariek 'Zuberoako Maskarada' aurkeztu zuten (argazkia EuskalKultura.com)]\nUmeekin jarraitzeko, 'Makil Dantza' aurkeztu zuten bosgarren mailako mutiko eta neskatilek eta seigarrengoak 'Arku Misto Dantzaz' arduratu ziren. Ikasleen ikuskizunari amaiera emateko, zazpigarren mailako neskek 'Akelarre' eta mutilek 'Ezpata Dantza' eskaini zizkieten bildutako lagunei.\n[Euskal Echea Institutuko ikasleen 'Ezpata Dantza' (argazkia EuskalKultura.com)]\n[Euskal Echea Institutuko maisu eta andereñoak (argazkia EuskalKultura.com)]\nAzpimarratzekoa da 'Euskal Herrian zehar'ko bidaian primaria mailako irakasleak ez zirela dantzalditik kanpo geratu. Izan ere andereño eta maisuek, Victoria Abasolo eta Angelo Fornabaio euskara eta euskal kultura irakasleekin batera, 'Bok-Espok' dantzatu zuten. Bi orduko ibilbide honetan, Argentinako euskal erakunde eta Euskal Echea institutuko agintari eta arduradunek ere hartu zuten parte.\n[“Agur” esan aurretik, Enrique Fagoagak hitz batzuk zuzendu zizkion bildutako jendeari (argazkia EuskalKultura.com)]\n[2011ko Euskal Jaiaren protagonistak (argazkia EuskalKultura.com)]


Garbiketa eta desinfekzioa - Noticia detalle - Zarautz\nGARBIKETA ETA DESINFEKZIOA KORONABIRUSAREN AURKA\nEuren lana beti izan da funtsezkoa, baina Covid-19a iritsi denetik, lana areagotu egin zaie azken asteetan. Zarauzko Udalak, FCC eta Serbitzu enpresek osatzen duten ‘Zarauzko Garbiketa’ Aldi Baterako Enpresen Elkartea (ABEE) - kaleak garbitzeko zerbitzuaren kontrata- errendimendu osoan du lanean, egun. 14 langile espazio publikoa desinfektatzen ari dira goizean goizetik. Babes-jantziak, betaurrekoak, eskularruak eta maskarak dituzte, eta hainbat txandatan, gure herriko kaleak eta plazak desinfektatzea dute helburu, arreta handiagoa jarriz hala eskatzen duten puntu kritikoetan.\nIBAN San Martinek (EAJ-PNV), Zerbitzu zinegotziak, garbiketa-zerbitzuak burutzen ari diren lan handia eskertu du: "Pandemiaren hasieratik, arreta berezia jarri da jende gehien ibiltzen den lekuak garbitzeko eta desinfektatzeko, hala nola farmazien aurreateak, Merkatu Plaza, eta supermerkatu eta hipermerkatuetako kanpoko eremuak. Era berean, goizero, berariaz desinfektatzen da Santa Ana egoitzaren perimetroa, Covid-19ak gogor jo duen lekuetako bat izan baita".\nZentzu honetan, azken 10 urteetan emaitza onak eman dituen produktu bera erabiltzen jarraitzen dutela azaldu du San Martinek: "8.000 litro ur bakoitzeko litro bat xaboi bereziren nahasketa erabiltzen dugu. Martxoaren 14tik, Alarma Egoera dekretatu zenetik, astean 205 litro erabiltzen dira, hau da, 1.230 litro erabili dira gutzira konfinamenduko 6 asteetan".\nBeste puntu garrantzitsu batzuk Azken Portuko igogailu publikoa eta Santa Klara edo Nafarroa kaleko oinezkoentzako azpi-pasabideak dira. Hauek egunean hainbat aldiz desinfektatzen dira.\nAzken astean, txakurren zenbait jabek jakinarazi digute Zarauzko gune jakin batzuetan beren txakurrak paseatu ostean, osasun arazoak izan dituztela. Udalak lasaitasun mezua helarazi nahi die txakurrak espazio publikora paseatzera ateratzen dituzten jabeei. "Jakin badakigu, Zarauzko bi gune zehatzetan, etxeko animalia batzuek arazoren bat izan dutela. Albaitariarekin lanean ari gara gertatutakoa ikertzeko, baina, kasu horiek Udalak kaleak garbitzeko erabiltzen dituen kale-garbiketako produktuek eragin dituztela dioten zurrumurruak gezurtatu egin ditzakegu; izan ere, esan dugun bezala, duela 10 urtetik, gure udalerriko gune publiko guztiak garbitzeko erabiltzen dugun xaboi nahasketa bera erabiltzen jarraitzen dugu egun hauetan", burutu du San Martinek.


Kezkarekin Espainiako Kongresuraino - Altsasu - Guaixe.eus\nKezkarekin Espainiako Kongresuraino\nGuaixe 2016-12-21 19:42\nFerietako liskarraren inguruko informazioa lehen eskutik eman zieten politikariei.\nFerietako liskarragatik auzipetuen gurasoen eta herri-asanbladako ordezkaritza Madrilen izan zen atzo. Auziak sortzen dien kezka azaldu zieten Espainiako Kongresuko hainbat taldeetako ordezkariei. Bi bilera izan ziren; bat, En Marea, Compromis eta PDECateko ordezkariekin eta, bestea EAJko Aitor Esteban, EH Bilduko Marian Beitialarrangoitia eta Oskar Matute, Podemoseko Pablo Iglesias, Eduardo Santos, Ione Belarra eta Nagua Albarekin, ERCko Gabriel Rufianekin.\nAuzipetu guztiak askatzeko eskatzeaz aparte, politikariek txosten bana jaso zuten. Hartan lastailaren 15etik gertatutako guztien kronologia, auzia “terrorismo delitu” gisa kalifikatzearen kontrako argudio juridikoak eta bi hilabetetan jasotako babes mezuen bildumak daude. Azken horien artean Altsasuko Udaleko eta Nafarroako Parlamentuaren bozeramaile batzordeen adierazpenak daude. Herriaren izenari egindako kaltea arintzeko ere eskatu zuten. Altsasutik joandakoek politikariak haiekin bildu izana eskertu zuten.\nBestalde, Espainiako Kongresuan bertan, Barne lantaldeak ferietako liskarraren inguruan lastailaren 18an onartutako erakunde-adierazpena bertan behera gelditu zen atzo. Aho batez bozkatu behar dira halakoak eta orduko hartan ez zen halakorik izan: PPk, PSOEk, Ciudadanosek eta EAJk alde bozkatu zuten eta EH Bilduk eta ERCk kontra.


Panorama: argazkigintza garaikidea, hemengoa, hangoa eta beste zenbait lekutakoa | Begira Photo\nPanorama: argazkigintza garaikidea, hemengoa, hangoa eta beste zenbait lekutakoa\nMónica Lozano eta Rocío López. Bideratzailea: Jon Gorospe\nPanorama: argazkigintza garaikidea, hemengoa, hangoa eta beste zenbait lekutakoa izenburuko mahai-inguruan, argazkigintza arloko gaur egungo estrategien ebaluaziori dagozkion gaiak landuko dira.\nBesteen artean, aztertuko dira Espainian gaur egun diharduten argazkigintzako korronte edo eskolak, mugimendu horiek beste herrialde batzuetan hartu dituzten bidea eta erabakiak eta Europako argazkigintzaren egituraketa gaur egun. Kontinenteen arteko merkatu zabalagora sartzeko izan diren argi-ilunak azaleratu eta gogoeta egingo dugu.\nRocío López. Fotografia de Edurne Herrán\n2007an hasi zen argazkigintzaren arloan, Berlinen zegoela. Handik bueltan, zaletasuna lanbide bilakatzeko erabaki irmoa hartu, eta Granadako Arteetako Eskolan hasi zen ikasten. Harrezkero, ia atseden hartu barik ari da lanean proiektu indibidualetan zein kolektiboetan, era askotarikoetan.\nBere obra pertsonalean, gertuko inguruari erreparatzen dio, eta hor motorrek paper garrantzitsua hartu dute. Abiapuntu berezi honetatik, eten barik bilatzen ari den hizkuntza fotografiko baten bidez, gaur egungo gure kezketako funtsezkoenari ekin dio, generoari, hain zuzen ere. Egin dituen erakusketetan pisuzko galdera bat agerrarazi du irudietan: zein da emakumeak jokatzen duen rola publizitatean, modan eta kirolean.\nGaur egun, Arabako Argazkilaritza Elkarteko Presidentea eta Koordinatzaile da, eta irakasle eta argazkilari ere ari da. Kolaborazio ugari ditu, besteak beste, El Mundo, El Correo, DNG Photo Magazine, Biker Zone eta Eliot Iron hedabideekin. Bere lana www.ciolopez.com web gunean dago ikusgai.\nLanak ekoizten dituen sortzailea da eta, horrez gain, irudia ulertzeko jardunean ari da, ikuspegi teorikotik. Delineazio teknikoko formazioa hartu ondoren, hezkuntza artistikoetako gradu bat egin zuen unibertsitatean; diseinu grafikoko espezialitatea egin zuen Euskal Herriko ADGEn, Lituaniako Vilnius Faculty Of Art-en, eta ikasketa amaierako proiektua Maltan egin zuen. Ikasketak osatu zituen argazkigintzako eta zinearen arloko autoreekin: D´ágata, Xavier Rivas, David Jiménez, Javier Rebollo, Jose Luis Guerín eta beste batzuk. Hainbat sari jaso ditu, hala nola, Argazki garaikideko Galizia, Montehermosoko produkzio beka, Albarracineko argazkilaritza eta kazetaritza beka, Periskopio lehiaketa, Gizon Fantastikoa egitasmoa, Hemen eta Orain eta beste zenbait. Herrialde, erakunde publiko eta galeria pribatuetan erakutsi ditu bere lanak. Informazio gehiago http://jongorospe.com/ web gunean.


Estrée-Blanche - Wikipedia, entziklopedia askea.\n50° 35′ 35″ N, 2° 19′ 16″ E / 50.5931°N,2.3211°E / 50.5931; 2.3211Koordenatuak: 50° 35′ 35″ N, 2° 19′ 16″ E / 50.5931°N,2.3211°E / 50.5931; 2.3211\nBlessy, Liettres, Ligny-lès-Aire, Rely eta Enquin-les-Mines\n934 (2018ko urtarrilaren 1a)\n486 (%52) 465 (%49.8)\nEstrée-Blanche Frantziako udalerria da, Pas-de-Calais departamenduan dagoena, Frantzia Garaia eskualdean. 2013an 919 biztanle zituen.\n2007an Estrée-Blanche udalerrian erroldatutako biztanleak 919 ziren. Familiak 359 ziren, horien artean 106 pertsona bakarrekoak ziren (47 bakarrik bizi ziren gizonak eta 59 bakarrik bizi ziren emakumeak), 91 seme-alabarik gabeko familiak ziren, 134 seme-alabak dituzten bikoteak ziren eta 28 seme-alabak dituzten guraso-bakarreko familiak ziren.\n2007an 402 etxebizitza zeuden, 366 familiaren etxebizitza nagusia ziren, 7 bigarren erresidentzia ziren eta 29 hutsik zeuden. 399 etxeak ziren eta 3 apartamentuak ziren. 366 etxebizitza nagusietatik 270 bere jabearen bizilekua ziren, 88 alokairuan okupaturik zeuden eta 8 doan lagata zeuden; 6 etxek bi gela zituzten, 33 etxek hiru zituzten, 141 etxek lau zituzten eta 186 etxek bost zituzten. 192 etxek euren parking plaza propioa zuten azpian. 162 etxetan ibilgailu bat zegoen eta 132 etxetan bat baino gehiago zituzten.\nEstrée-Blanche udalerriko biztanleria-piramidea 2009an .\n2007an lan egiteko adina zuten pertsonak 580 ziren, horien artean 372 aktiboak ziren eta 208 inaktiboak ziren. 372 pertsona aktiboetatik 306 lanean zeuden (187 gizon eta 119 emakume) eta 65 langabezian zeuden (37 gizon eta 28 emakume). 208 pertsona inaktiboetatik 58 erretiraturik zeuden, 50 ikasten zeuden eta 100 "bestelako inaktibo" gisa sailkaturik zeuden.\n2009an Estrée-Blanche udalerrian 369 unitate fiskal zeuden, 937 pertsonek osaturik. Pertsona bakoitzeko diru-sarrera fiskalaren mediana urteko 12.097 euro zen.\n2007an zeuden 34 komertzioetatik, 2 janari enpresak ziren, 1 bestelako produktu industrialen fabrikazioko enpresa zen, 3 eraikuntza enpresak ziren, 10 ibilgailuen saltze eta konpontze enpresak ziren, 2 garraio enpresak ziren, 1 ostalaritza eta jatetxe enpresa zen, 1 higiezinen enpresa zen, 2 zerbitzu enpresak ziren, 9 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 8 zerbitzu publikoetatik, 1 posta bulegoa zen, 1 funeraria, 1 ibilgailuen konpontzeko eta nekazaritza tresnetako lantokia, 1 autoeskola, 1 zurgina, 2 iturginak eta 1 ile apaindegia.\n2009an zeuden 5 establezimendu komertzialetatik, 1 supermerkatu zen, 1 okindegi zen, 1 harategi zen eta 2 lore-dendak ziren.\n2000. urtean Estrée-Blanche udalerrian 5 nekazaritza-ustiategi zeuden, 305 hektarea erabiltzen.\nLiettres (1,6 km)\nBlessy (2,6 km)\nEnquin-les-Mines (2,8 km)\nQuernes (3,5 km)\nLinghem (3,5 km)\nWitternesse (3,6 km)\nRely (3,8 km)\nEnguinegatte (3,8 km)\nBNF: 15268755k (data)\nOrriaren azken aldaketa: 11 otsaila 2021, 08:53.


Amaiur eta Donibane Garazi lotuko ditu apirilaren 10ean abiatuko den Gazte Martxak - GARA\nAmaiur eta Donibane Garazi lotuko ditu apirilaren 10ean abiatuko den Gazte Martxak\n«Lotu independentziara!» lelopean ospatuko dute gazte independentistek Aste Santuko oporretarako urtero antolatu ohi den gazte ekimen erraldoia. Aurtengoa, Gazte Martxa izango da. Apirilaren 10ean Amaiurtik abiatu eta hilaren 12an Donibane Garazin amaituko da.\nGazte independentistek Aste Santuko oporraldian urtero egiten duten ekimen erraldoia hizki larriz idatzia nabarmentzen da Euskal Herriko egutegian; atzo aurkeztu zuten aurtengoa: Amaiur eta Donibane Garazi lotuko dituen Gazte Martxa apirilaren 10etik 12ra egingo da. Leloa baino, eskaria darama bere baitan ekimenaren lemak: «Lotu independentziara!».\nGazte independentistek Donostiako Ibaetako unibertsitate campusean egindako agerraldian aurkeztu zuten apirileko ekimena, independentziaren aldeko ibilbidean urrats berri bat izan nahi duen dinamikan kokatuz. «Euskal herritar askeak biziko diren Euskal Herri askea eraikitzeko urrats bat eman behar dugu, Independentziara lotu behar gara», azaldu zuten datozen hilabeteotan ezagunak egingo diren elastiko gorriak soinean zituzten gazteek.\nMuga arrotzak gaindituz\n«Inposaturiko bi estatuen muga antzuen gainetik pasa eta Euskal Estatu Sozialistaren aldeko milaka gazte batzeko asmoz», beraz, euskal subiranotasunaren sinbolo ere baden Amaiurtik irtengo da datorren apirilaren 10ean hiru egun iraungo duen Gazte Martxa.\nEz dirudi, gainera, Nafarroa Garaia eta Nafarroa Beherea zeharkatuko dituen mendi martxaren ibilbidea kasualitate hutsekoa denik. Are gutxiago, «Lotu independentziara!» dinamikaren aurkezpenean bi errealitate horiei ere berebiziko garrantzia eman diotenean. Hala, hiru eraginguneetan oinarrituz eta bertako errealitate politikoa eta problematika propioak salatuz, independentziaren beharra eta aldarrikapena izango dute txapel gisa.\nHala, egoera politikoaz egiten duten hausnarketatik abiatuz, Ipar Euskal Herrian «asimilazioaren» aurkako dinamika bultzatzen jarraituko dutela azaldu zuten, hain zuzen, «Hau ez da Frantzia, hau Euskal Herria da» lelopean jorratzen duten ildotik. Asteotan, gainera, sinbologia frantsesaren aurkako dinamikan ere jarraituko dutela esan zuten, ikur arrotz horiek Lapurdi, Nafarroa Behere eta Zuberoatik kentzeko deia egiteaz gain.\nIldo horretan, gaualdiak ere antolatu dituzte hiru herrialdeetan, eta lehenbiziko hitzordua gaur bertan izango dela iragarri zuten, Donapaleun. Bertan, Gazte Martxa aurkeztuko dute, eta jarraian Zea Mays eta DJ Bull taldeen kontzertua izango da.\nHego Euskal Herriko lau herrialdeetan, aldiz, «iruzur autonomistaren aurkako `Euskal Herria ez dago salgai'» dinamikak aurrera egingo duela gaineratu zuten gazte independentistek. Gipuzkoan, Araban eta Bizkaian martxoaren 1ean egingo diren hauteskundeei begira, dinamika indartu egingo dute; «EAEko hauteskundeek PSOEren eta PNVren itun berrirako orubea finkatuko dute eta geure ekarpena egingo diogu egoerari, nahikoa indar independentista batzea lortzeko, itun berri hori posible izan ez dadin», azaldu zuten atzo Donostian.\nDinamika propioa Nafarroan\nTestuinguru politiko honetan, Nafarroari ere berebiziko garrantzia eman diote. Izan ere, gazte independentisten irudiko, Nafarroa berriro ere eztabaida politikotik at uzteko asmoa ageri da. Ildo horretan, herrialdeko gazteria independentista batzeko dinamika propioa egingo dute. Gainera, apustu horretan kokatzen dute datorren martxoa- ren 14an, Olaztin, egingo duten Gazte Nafarrock jaialdia ere.\nEgoera politikoaz egindako hausnarketan, batetik, ohartarazi zuten Hego Euskal Herrian jokaldi autonomista errepikatu nahi dela; bestetik, Ipar Euskal Herriari dagokionez, salatu zuten Parisek errepresioa areagotu duela, sektore abertzalea indartzen ari izanari erantzuna emanez.\nBestalde, gizartean, oro har, «gure herria miseriara kondenatzen duen eredu kapitalista inposatzen» jarraitzen dutela ohartarazi zuten. Horri guztiari alternatiba erreala jartzeko aukera, soilik independentziaren bideak ekarriko duela defendatzen dute, ziur, gazteok; lelo bakarrarekin: «Independentziara lotu».\nHiru egun iraungo dituen Gazte Martxa izango da aurtengo ekimena. Amaiurtik abiatuko da apirilaren 10ean, eta bi egun geroago, 12ean, iritsiko da Nafarroa Behereko hiriburu Donibane Garazira.\n«Gazteria independentista, gorri eta errebeldearen sinbolo» bilakatzeko xedearekin kaleratu dituzte gazte independentistek datozen hilabeteotan nonahi ikusiko diren «Independentzia» lelodun elastikoak.


Altzairu herdoilgaitza oinez bikoitza F-36-1\nTamaina: L590 * W410 * H200 / 400mm 1. altzairu herdoilgaitzezko markoa, ABS gomazko estalkia 2. zarata anti-kautxua duen oina.\nLuxuzko lastaira integratua F-36-3\nF-36-3 eserlekua ezaugarri nagusia: 1. altuera aldakorra gas malgukiaren arabera 480-620mm 2. Base kromatua, 5 adar errotuladorekin; 3. eserlekua Dia.320mm da kuxinaz gain 4.knock behera eraikitzeko\nAltzairu herdoilgaitza pantaila F-35\ntamaina: 2400mm (L) * 1680mm (H) ezaugarri nagusia: 1. altzairu herdoilgaitzezko markoa, oihalezko gortina garbigarriak 2. pantaila lau tolestura 3. gurpilekin\nH-2 ohe erdi-hegaztientzako lastaira\nNeurria: L1930mm × W890mm × H80mm Ezaugarri nagusiak: 1. Kalitate handiko belakia dentsitatea 35KGS / M3 eta oihal iragazgaineko estalkia da, garbigaitza eta suaren kontrakoa. 2. kremailerarekin\nH-13ko luxuzko lastaira integratua\nH-13 Koltxoi estalkia: material iragazgaitza eta transpiragarria koltxoi betegarria: erresilientzia handiko belakia eta memoria aparra\nGaixoen igogailu elektrikoa\nDE-1C1 Aplikazioak ： ○ Produktu hau aplikagarria da ohe luzerako ohean dauden pazienteentzat eta kirurgiaren ondoren mugikortasun arazoak edo higiezinak dituzten gaixoentzat. Ospitaleetan, erizaintza zentroetan edo etxean zaintzaileen laguntzarekin erabil daiteke. Zaintzaileek gaixoa altxa edo mugitu dezakete eragiketa bakarrarekin, eta lan aurrezteko diseinuak zaintzailearen indar okerrak eragindako gaixoaren bizkarreko lesioak ekidin ditzake. Ezaugarriak: ○ Marko nagusia indar handiko altzairuzko hodi batez eginda dago, hautsarekin ...


Proiektu berria: UKONDARTZ | Xare Sistemas\nMarkaren identitate berria ez dago soilik haren logotipoan eta haren aplikazioetan. Gure diseinu-taldeak argazkigintzako profesionalekin batera lan egiten du web orri berrian erakutsiko dugun irudi grafikoa bateratzeko. Bat etorriz eta harmoniaz, bi aldeak lanean aritu dira emaitzarik onena lortzeko, enpresa beraren potentziala ahalik eta gehien irentsiz irudi globalari begira.\nInstalazioak, ekoizpen-bitartekoak edo ekoitzitako piezak funtsezko elementuak dira proiektuan, eta horien irudia ahalik eta gehien zaindu behar dugu, markatik bertatik abiatuta. Horregatik, Xare-n argazkilari profesionalekin eta industria-sektorerako argazkilaritzan adituak direnekin lan egiten dugu beti.\nNeurrira egindako web-diseinua\nIndustriarako web diseinuko proiektuetan adituak gara. Industria-sektoreetan dugun esperientzia zabalak industria-garapeneko eta -diseinuko edozein proiekturi berme osoz aurre egiteko aukera ematen digu. Gure gainerako proiektuetan bezala, Ukondartz kasua aztertu dugu, webgune berriaren diseinua enpresaren beharretara egokitzeko.\nEdozein enpresaren online presentzia bultzatzeko, ezinbestekoa da web-proiektuari ikuspegi globaletik heltzea. Irudi korporatibo berrira egokitutako diseinu bat lantzeaz gain, webgunearen edukiak ahalik eta gehien zaintzen ditugu.\nSEO posizionamenduan adituak diren gure erredaktoreen taldeak elkarrekin lan egiten du webgune berrian dauden eduki guztiak ahalik eta gehien optimizatzeko. Eduki erabilgarriak izateaz gain, eduki horiek teknikoki zaintzeaz arduratzen gara Xare-n, bilatzaileetan eduki horiek behar bezala koka daitezen lortzeko.\nZure enpresaren webgunea berritu nahi duzu? Laguntza behar duzu zure enpresaren web posizionamenduarekin? Jar zaitez harremanetan gure profesional-taldearekin eta zure enpresaren beharren neurrira egindako plan bat prestatuko dugu.


RESEMBLANCE - Sarean\nRESEMBLANCE Sarean Plaza Corazón de María 4, 48003 Bilbao Bizkaia\nsab30jun19:00- 20:30Evento canceladoRESEMBLANCEZinema, remake, metazinema, memoria, Berlín19:00 - 20:30 Sarean, Plaza Corazón de María 4, 48003 Bilbao BizkaiaEvent Type :Charla,Cine\n"Resemblance" memoriari buruzko istorioa da, Chris Marker-en inspiratuta dagoena. Deserrotuta dagoen tipo baten istorioa ain zuzen. Galdu duen zerbait berreskuratu behar du; ama-semeen erlazioari buruz eta baita amuletoei buruz hitz\n“Resemblance” memoriari buruzko istorioa da, Chris Marker-en inspiratuta dagoena. Deserrotuta dagoen tipo baten istorioa ain zuzen. Galdu duen zerbait berreskuratu behar du; ama-semeen erlazioari buruz eta baita amuletoei buruz hitz egiten du ere.\nMutil eta neska baten istoria da, non kasualitatez, azoka berean topo egiten dute. Hau da posiblea izango zen istorioa, baina ez da inoiz gertatuko…\nBerlinen filamatuta eta autoekoiztuta dago “Resemblance”. Film honetan omenaldi pertsonala eta remake bat egiten da La jetée film frantsesari. Hiru denbora laburretan grabatutako filma da eta aktore ez profesionalak agertzen dira.\nProiekzioaren ondoren, eztabaida batekin jarraituko dugu filmari buruz, Maria Rogel zuzendariaren eskutik.\nProdukzioa, zuzendaria eta gidoia: Maria Rogel ‘Lapor’ Kino Berlno, Loby studio-ren laguntzarekin. Koprodukzio (independientea): Alemania-Espainia Lokalizazioak: Berlín, Lisboa. Urtea: 2016 Iraupena: 40Mmin. Generoa: Esperimentala.\nAktoreak: Peter Hochpoechler, Ambar de la Honra, Marina Sampaio, Lucie Morvan…


Donostiako Kontxako hondartza munduko onenen artean, TripAdvisorren arabera\nEuropako 4. onena da, eta munduko 16.a, online plataforma entzutetsuaren esanetan\nUrtero bezala, TripAdvisor bidaia-atariak Travelers’ Choice Best of the Best sarien berri eman du. Webgune estatubatuarrak bidaiekin loturiko edukien aipamenak zabaltzen ditu, eta sari horiek bere aitorpenik nabarmenena dira: mundu osoko bidaiarien milioika kritika eta iritzi oinarri, “onenetan onena” islatzen dute, zerbitzua, kalitatea eta bezeroaren asebetetze-maila aintzat hartuta, izan hotelak eta ostatuak, izan jomugak, atrakzioak, jatetxeak eta esperientziak.\nHondartzen kategorian, Kontxak, Donostiako hondartza ikusgarria eta Euskal Herriko ikurretako bat bera, laugarren postua lortu du (hainbat ediziotan, onena izan da) kontinente zaharreko 25 hondartzarik onenak biltzen dituen rankingean, honelako iritziei esker: “Hondartza zoragarri honetan astebete emanda ere, beti topatuko duzu zer egin. Urre-koloreko hareazko arku ikusgarria da, eta, gainera, pasealeku ezin ederragoa dauka”. Mundu-mailan, 25 onenen artean dago, zerrendako 16. postuan, zehazki.\nKontxak ez du aurkezpenik behar. Munduko badia ederrenetakotzat joa, 1,5 kilometroan zehar paseatu, bainua hartu eta kirol-mota oro egin daiteke. Bertako ikuspegiengatik eta hirigunearekiko gertutasunagatik nabarmentzen da.\nWhitehaven Beach eta Isola dei Conigli, munduko eta Europako onenak\nTripAdvisorren erabiltzaileen erabakiz, beren aipamenak kontuan hartuta, 2021eko munduko hondartzarik onena Australiako Whitsunday uharteko Whitehaven Beach xarmagarria da. Europako onena ere uharte batean dago, Sizilian: Isola dei Conigli.


Kontratu Baliabideen Administrazio Auzitegi Zentralean izapidetutako prozeduren inguruan alegazioak egitea\n5 Egun balioduna(k)\nProzedura nagusien barruko alegazio izapidea denez, ezin da errekurtsorik jarri.\nElektronikoki Kontratuzko Baliabideen Epaitegi Administratibo Zentralaren azpiegoitzaren bidez.\nSektore Publikoko Kontratuei buruzko Legearen Testu Bateginaren 39. (baliogabetasun eskea) eta 46.3. (errekurtso berezia) artikuluetan eta ur, energia, garraiobide eta posta zerbitzu sektoreetako kontratazio prozedurei buruzko 31/2007 Legearen 105. (esleipen prozedurako erreklamazioa) eta 111. artikuluetan ezarritakoaren arabera.\nIdazkiak aurkezteko Xede Orokorreko inprimakia-Izapidetze elektronikoa


Frantziskotarren espiritualtasunaren ardatzetako batzuk\nZer betekizun dakartza Asis Sareko kide izateak?\nNola hartu parte Asis Sarean?\nHona hemen zer partekatu nahi dugun zuekin: uste bat —gizakiak bere alderdi espirituala berreskuratu beharra dauka—, eta intuizio bat —espiritualtasun frantziskotarrak Ebanjelioaren funtsezkoenaren ituizio gisa, ekarririk egin dezake nora ezean gabiltzan sasoi honetan\nGarai zailak dira hauek, paradoxa handikoak: duela hamarkada batzuk pentsaezinak zitzaizkigun aukerak, erosotasunak eta aurrerapen teknologikoak ditugu, batetik; bestetik, ordea, nora ezean bizi gara: krisi ekonomikoak, politikoak, sozialak, ekologikoak; pobrezia, bazterketa, indarkeria, bizitzaren zentzurik eza… Gosez eta egarriz hiltzen ari da munduko biztanleen erdia, beste erdiak sobran duena aski lukeen arren elikatzeko.\nBadirudi gure gizarteak balio indibidualistenetan eta materialenetan (teknika, kontsumoa, boterea, kontrola, segurtasuna, arrakasta, dirua...) bilatzen duela zoriontasuna. Bigarren mailan, urrun, geratzen dira, aldiz, beste zenbait balio,, ez-materialak: espiritualtasuna, kultura, etika, natura, maitasuna, elkartasuna... Hala, bada, bere horretan irauten ez ezik hazten ere ari da nora eza, norberarena zein gizarte osoarena.\nGizon-emakume denok, edo gehienok, dugu halako ez-konformidade existentzial bat, bizitzari zentzua aurkitu beharrari lotua. Eskarmentuak diosku ezinegon hori ez dutela isilarazten balio materialek; balio espiritualekin tratatu behar da, izan ere. Iguripen edo itxaropen okerra da uste izatea norberaren edo gizartearen barne-zoriontasuna bizitzaren alderdi materialari dagoela loturik bakarri, daukagun, pilatzen dugun edo kontrolatzen dugun horri alegia.\nEz dezagun gutxietsi balio materialen garrantzia, baina jar ditzagun dagokien lekuan. Izan ere, bitartekotzat hartu beharrean helburutzat hartuz gero, gizatasuna kentzen diete gure bizitzari eta elkarbizitzari, gizon-emakumeon eta gizartearen zerbitzura egon beharrean, balio absolutu bihurtzen dira eta euren mende jartzen gaituzte, nora eza eta nortasun-galera eragiten digute. Balio humanistak behar dituzte euskarritzat balio materialek, eta gure sentsibilitate sakonenarekin, espiritualenarekin, jorratu behar ditugu.\nBadakigu hausnarketa hau ez datorrela bat egungo munduaren noranzkoarekin. Ez dio axola. Kontrapuntua, kontrapisua jarri nahi diogu egoera horri. Argi azaldu nahi dugu bere alderdi espirituala berreskuratu beharra daukala gizakiak. Eta garbi adierazi nahi dugun intuizio bat dakarkizuegu: gure ustez, espiritualtasun frantziskotarrak, Ebanjelioaren funtsezkoenaren ituizio gisa, ekarririk egin dezake nora ezean gabiltzan sasoi honetan.\nIdeia horien inguruan batzartu gara zenbait herritar laiko eta fraide frantziskotar, Arantzazutik Asis Sarea bultzatzeko asmoz. Ez da erakunde edo talde berri bat; hemen ez dago bileretara etorri beharrik, eztabaidetan parte hartu beharrik, kuotarik ordaindu beharrik. Aski dugu posta arrunteko edo posta elektronikoko helbide bat elkarrekin harremanetan jarduteko. Printzipio bakan batzuk oinarri harturik bilaketa espiritual bat partekatzea, norbera dagoen lekuan dagoela eta dabilenean dabilela, horixe da gure xedea.\nNeurri batean edo bestean beren bilatze-bide pertsonalaren edo eguneroko fedearen bizipenean laguntza gisa espiritualtasun frantziskotarraren balioaren intuizioa dutenekin bide zabala eta plurala jorratu nahi dugu. Norberak erabaki behar du nondik ekin bideari, noraino iritsi nahi duen, zer abiaduratan ibili nahi duen, betiere norberaren bizitzako unearen arabera. Bere eguneroko bizimoduan espiritualtasun frantziskotarraren balioa, Ebanjelioaren funtsezkoenaren intuizio gisa, ezagutu edo partekatu nahi dutenentzat da Asis Sarea. Dokumentu honen xedea da azaltzea zertan datzan Asis Sarearen proposamena, eta iradokitzen duen esperientzian parte hartzeko gonbidapena.


LG G3 Stylus, zuretzako bideoan | Androidea\nFruten Alfontsoa | | IFA, LG, Reviews\nLGren standa IFA 2014 edizio honetako jendetsuenetako bat da, batez ere bere n delakoberritzailea G Watch RGaur egun, baina, ez dut erloju adimendunari buruz hitz egingo korear fabrikatzailearen dial zirkular batekin, baizik eta LG G3 arkatza.\nLG G3 Stylus a kontuan har dezakegu oso deskafeinatutako G3 bertsioaTerminalaren analisia egiten dugun bideoan ikus dezakezun bezala, baina zuzendutako merkatua kontuan hartuta, bere funtzioa baino gehiago betetzen du. Estetikoki LG G3ren antzeko Smartphone bat aurkitzen dugu, bere zorroarekin efektu metalikoa eta grip ona duena, baina kasu honetan ez ditugu G3 pantailak integratzen dituen bezela gutxienekin gozatuko.\nErdiko gama bat 5.5 hazbeteko pantailarekin eta Stylus-arekin\nTeknikoki, LG G3 Stylus ez da zoragarri bat: 5.5 hazbeteko pantaila 960 x 540 pixelekin, 1.3 GHz-eko lau nukleoko prozesadorea eta 1 GB RAM, eta 8 GB barneko biltegiratzea soilik, nahiz eta SD txartel mikroa duen.\nGailu honen elementu nagusietako bat arkatza ez da harritzekoa, gutxiago Note 4 berriarekin alderatuz gero, egia esan, bere lana betetzen du. Haren 8 megapixeleko kamera Atera argazkiak kalitate nahikoa baino gehiagorekin, nahiz eta irudi egonkortzailerik ez izateak LG G3 Stylusaren ezaugarriak okertzen dituen.\nPrezioari eta abiarazte datari dagokionez, esan dizudan bezala, LGk asmoa du abiarazi LG G3 Stylus merkatu berrietan, beraz, hasiera batean Brasilera, Ekialde Hurbilera, Errusiara, Afrikara eta Asian iritsiko da, non LTE konexiorik eza, LG G3 Stylus 3G konexioa duen, ez da oso arazo larria izango.\nPrezioa ere ez da ezagutzen, baina gailuaren ezaugarri teknikoak eta zuzendutako merkatuak kontuan hartuta Ez dut uste 200 eurotik gorakoa izango denik. Ukipen pantaila eta arkatza duen telefono merke baten bila bazabiltza, LG G3 Stylus oso aukera interesgarria da. Eta oso ondo dakizu, hasiera batean Espainiara iritsi ez zen arren, internetek edozein produktu munduko edozein tokitan erosteko aukera ematen duela. Eta zuri, zer iruditu zaizu LG G3 Stylus hau?\nArtikuluaren bide osoa: Androidea » Android gailuak » Telefono mugikorrak » LG » LG G3 Stylus, bideo batean aztertzen ari gara sortzen ari diren merkatuetara zuzendutako smartphone hau\nPepito Perez esan zuen\nEta bideoa? LOL\nErantzun Pepito Perezi\nPepito, dagoeneko kargatuta dago. Lo faltako bedeinkatua !! Eskerrik asko oharrarengatik eta agurrengatik!\nArazoak ditut mikro SD erabiltzeak telefono mugikorraren memoria bakarrik hartzen badu mesedez lagunduko zenidake\nSamsung Galaxia Alpha probatu dugu, iPhone hiltzaile berria?


Emakumeen giza eskubideak | Diccionario Cear\nTermino hori emakumeek giza eskubideak eskuratzeko, gauzatzeko eta bermatzeko pairatzen dituzten berariazko indarkeriako eta diskriminazioko egoerei erantzuna emateko sortu diren tresnei dagokio.\nAzken erreferenteetariko bat “Emakumearen aurkako bereizkeria mota guztiak ezabatzeko Nazio Batuen Adierazpena” da lehenik eta behin; Nazio Batuen Batzar Orokorrak aldarrikatu zuen 1967an. Adierazpen horretan, Estatuei eskatzen zaie “emakumearen aurkako bereizkeria eragiten duten lege, ohitura, erregelamendu eta praktikak ezabatzeko” egokiak diren neurri guztiak hartzea.\nAdierazpen horretan oinarrituz eta Emakumearen Egoera Juridiko eta Sozialeko Batzordearen 30 urtetik gorako lanaren emaitza gisa ‘Emakumearen aurkako bereizkeria mota guztiak ezabatzeko Konbentzioa’ (CEDAW ingeleseko siglen arabera) sortu zen eta Nazioarteko Itun gisa 1981eko irailaren 3an hasi zen indarrean 20 herrialderen berrespenarekin.\nKonbentzio horrek leku garrantzitsua du nazioarteko itunen artean (horrela adierazten da bere hitzaurrean); izan ere, emakumeek gizaterian osatzen duten erdia giza eskubideen –eta haien hainbat adierazpenen- alorrera erantsi du.\nKonbentzioak berdintasunaren esanahia definitzen du eta berdintasuna lortzeko jarraibideak ematen ditu. Berdintasunaren printzipioa positiboki baieztatzen du Estatu kideei honako hau eskatuz: “emakumearen erabateko garapena eta aurrerabidea ziurtatzeko neurri guztiak hartzeko, baita lege-izaerakoak ere, giza eskubideak eta funtsezko askatasunak gizonen baldintza berdinetan baliatu eta erabili ahal izango dituela bermatzeko helburuarekin; (3. artikulua). Ondorengo 14 artikuluetan berdintasunaren aldeko programa zehazten da.\nGiza eskubideei buruzko beste itun batzuk ez-bezala, Konbentzio hau giza ugalketarekin eta sexuen arteko harremanetan kultura-arloko faktoreek dituzten ondorioekin zerikusia duten eskubideez ere arduratzen da.\n1993an Vienan egin zen Giza Eskubideei buruzko Munduko Konferentzian, hau da, Giza Eskubideen Adierazpen Unibertsala onartu eta berrogeita bost urte geroago eta CEDAW indarrean hasi eta hamabi urte geroago, 171 herrialdek emakumearen eskubideak giza eskubideak direla berretsi zuten.\nUrte horretan bertan Nazio Batuek ‘Emakumeen aurkako Indarkeria Ezabatzeari buruzko Adierazpena’ aldarrikatu zuten eta horrek eragin zuen genero-arrazoiengatiko indarkeriaren inguruko atal bat eranstea bai Kairoko akordioan bai 1995ean Beijingen egindako Emakumeari buruzko Mundu Konferentzian. Adierazpenak onesten du emakumeak gizonen baldintza berdinetan arlo politiko, ekonomiko, sozial. kultural, zibil eta beste edozein arlotan bere giza eskubideak eta oinarrizko askatasun guztiak baliatzeko eta babesteko eskubidea duela eta horretaz gain, emakumearen aurkako indarkeriak eskubide eta askatasun horiek guztiz edo zati batean baliatzea eragozten duela adierazten du.\nUrte horretan bertan, 1993an, Giza Eskubideei buruzko Munduko Konferentzian Vienako Adierazpena eta Ekintza Programa onartu ziren; horietan lehen aldiz aitortzen da “emakumearen eta neskaren giza eskubideak giza eskubide unibertsalen barruan bildutako zati besterenezina eta zatiezina direla…”. Konferentzia emakumeen giza eskubideen onespen formalaren prozesuan inflexio-puntu bat izan zen honako hau adierazi zelako bertan: “genero-indarkeria eta jazarpeneko eta sexu-esplotazioko mota guztiak (baita kultura-arloko aurreiritzien ondorio direnak ere) pertsonaren duintasunarekin bateraezinak dira eta legezko neurrien eta nazioko eta nazioarteko ekintzaren bidez desagerrarazi behar dira”.\nBi urte geroago, Nazio Batuen Emakumeari buruzko Laugarren Mundu Konferentzian Beijingo Adierazpena eta Ekintza Plataforma onartu zen (1995); bertan honako hauek biltzen ziren: Estatuaren erantzukizuna emakumearen aurkako indarkeria-ekintzetan, emakumezkoen sexu-organoen mozketaren gaitzespena eta Estatuei eskatzea emakumeak errefuxiatutzat onesteko baldin eta emakumearen eskaera sexu-indarkeria gisako jazarpena edo generoarekin loturiko bestelako jazarpen motak pairatzeko beldur oinarridunean oinarritzen denean; horretaz gain, bere helburu estrategikoetan emakumeen salerosketa desagerraraztea eta prostituziotik datorren indarkeriaren biktimei artatzea biltzen ditu.\nGiza eskubideen zabaltze-prozesuan hainbat etapa izan dira: 1) ‘positibazioa’, lege-testuetan jasotzea; 2) ‘orokortzea’, eskubideen subjektu titularren hedapena; 3) ‘nazioartekotzea’, NBEren 1948ko Giza Eskubideen Adierazpen Unibertsala onartzetik aurrera, giza eskubideak unibertsal gisa aurkezten diru beren edukiari buruzko adostasuna azalduz; 4) ‘espezifikazioa’, pertsonak txertatzen diren taldeen arteko berariazko desberdintasunen onespena (gutxiengoen eskubideak/taldeen eskubideak) (Maquieira, 2006). Mugimendu feministek eta emakumeen giza eskubideen defentsan lan egiten duten erakundeek aurrerapen garrantzitsuak lortu dituzte. Munduko konferentziak, konbentzioak eta adierazpenak egindako lanaren ageriko irudia besterik ez dira baina giza eskubideen genero-ikuspegiaren ildoko bestelako tresnak interpretatzeko bidean aurrera egiten lagundu dute. Prozesu hori aurrera doa; izan ere, eskubide batzuek aipatutako etapa guztiak igaro dituzte baina beste batzuek, zenbait sexu-eta ugalketa-eskubidek esaterako, oraindik ez dute lehen etapa ere gainditu.\nNazio Batuak (1994): Emakumearen aurkako bereizkeria mota guztiak ezabatzeko Adierazpena. Batzar Orokorraren 1993ko abenduko A/RES/48/104 Ebazpena.\nNazio Batuak (1979): Emakumearen aurkako bereizkeria mota guztiak ezabatzeko Konbentzioa Batzar Orokorraren 1979ko abenduaren 18ko 34/180 Ebazpena.\nCEAR Euskadi (2009): Genero-arrazoiengatiko jazarpena eta asilo eskubidea: testuinguru globaletik tokiko konpromisora. Espainiako asilo-sistema, emakumeen eta lesbianen, gayen, bisexualen eta transexualen giza eskubideen urraketari dagokionez. Errefuxiatuen Laguntzarako Batzordea Euskadin, Bilbo\nMaquieira, V. (2006): Mujeres, globalización y derechos humanos. Ediciones Cátedra, Universitat de València eta Emakumearen Institutua, Madril.


Uztailarekin batera, bertsozaleak Sopela aldera! - - 2017-07-01 - Hiruka.eus\nALBE 2017-06-27 13:13\nUztailaren hasiera oso indartsua izango da Sopelan. Batetik, zapatuko saioak (hilaren 1ean) konbinazio ausarta bezain erakargarria esakiniko digu: Mendiburu, Lizaso, Bartra, Arzallus; eta domekan (hilak 2) sari banaketa "bertsotsua" izango dugu Arrate, Paule eta Unairen eskutik. Miren Loizagaren gaiek kalitatezko errematea emango diote bertso-asteburuari. Denok Sopelara, belarriz gozatzera! http://www.albe.eus/berriak/702-uztailarekin-batera-bertsozaleak-sopela-aldera\nBihar hasiko dira San Pedro jaiak, Sopelan\nHiruka.eus 2017 eka 27 Sopela\nKuadrillek txosnetatik udaletxera egingo duten jaitsieragaz emango zaie hasiera San Pedro jaiei, bihar, ekainaren 28an; 19:00etan abiatuko dira lag...


Langileen aintzatespena. "Autobombo"-ariketa bat, lotsagarria izan beharko lukeena. - Telefónica Movistar | sindicato ESK sindikatua\n2020 maiatzak 10\nAurretik joan zaitez, eta ez izan zalantzarik "sarituen" konpromisoaz. Aitzitik, onarpen hori zabaltzen dugu, baina aldea da, enpresak langileen zati baten ahalegina soilik aitortzen duen bitartean, ESK-k guztion ahalegina aitortu nahi duela, salbuespenik gabe, gainerako lankideak ere barnean hartuta, dirudienez, enpresarentzat aintzatetsiak izatea merezi ez dutenentzat.\nEz du merezi behar bezalako prestakuntzarik gabe telelana egitera behartzea.\nEz du merezi zure konexioaren eta urruneko lanpostua gutxieneko ingurumen-baldintzetara egokitzearen kostuak bere gain hartu behar izatea.\nEz du merezi aitortua izatea zure baliabide informatikoak enpresaren esku jartzeko egin duzun ahalegina.\nAskotan behar bezala prestatuta ez dagoen ingurune batean zure eguneroko jarduera egin behar izatea ez da aintzatetsi behar.\nEz du merezi aitortzea enpresaren jarduerari eusten jarraitzeko egin duzun lana, guztiontzat hain zailak diren une hauetan.\nAzken finean, badirudi enpresak, beste behin ere, aurrekaririk gabeko elkartasunik gabeko ariketa batean, eta funtsean prentsan titular bat bilatzera bideratua, plantillaren zati batek bere autobonbo onurarako egindako ahalegina eta konpromisoa erabiliz, bere plantillaren artean "bidegabekeriazko" giroa sortzea erabaki duela, bat baino gehiago gorritu beharko lukeena.\nEsk erakundeak errekonozimendu bera eskatzen die langile guztiei. Konpainiaren zerbitzuak telelanaren formulan mantentzen jarraitzeak, askotan horretarako prestatuta ez dauden inguruneekin, konpromiso bat eskatzen du, kasu honetan inork aitortu ez duena, pandemiaren hasieratik salatu dugun bezala, non presio- eta "seinalatze-" gertaeretara joan baikara etxean beren lana gutxieneko baldintza batzuetan egiteko gai izatea besterik eskatzen ez zuten pertsonak.\nEta, amaitzeko, ezin dugu enpresa baten miseria alde batera utzi; izan ere, enpresa horrek, kezkatu eta kontratei osasun-protokoloak bete ditzatela eskatu beharrean, azken zerbitzuen arretarako NBE egokiak eskainiz, argazkia atera eta titular on bat bilatzeari ekiten dio. Ildo horretan, ESK-k Telefonicari eskatzen diogu bere kontratak behartu ditzala bere instalazioetara sartu ahal izateko ezarri diren laneko segurtasun-protokoloak betetzera.\nIzan ere, sektoreko langile horiek ere azken egituraren parte dira, eta horiek egia bihurtzen dute konpainiaren zerbitzuak operatibo egotea, eta, beren soldatetan ERTak eta murrizketa basatiak jasaten egoteaz gain, askotan ez dira norbera babesteko ekipamenduetara sartzen ari, eta zuzenean ari dira beren enpresen mehatxuei aurre egiten, baldin eta guztiok imajina ditzakezuen baldintzetan lan egitera makurtzen ez badira.\nHemendik joan bedi omenaldia eta esker ona telekomunikazioen sektorean lan egiten duten guztiei.


Larunbatean eskola euskaldunaren aldeko giza-katea eginen du EHEk Donostian\n"Guk eskola euskalduna!" kanpainaren baitan, EHE Donostiako kaleetara aterako da larunbatean. 11:30ean elkarretaratzea eginen du Hezkuntza delegaritzan eta, ondoren, giza-katea San Patricio Ikastetxeraino. Izan ere, bazenekien 10.100 ikasle daudela Donostian erdal ereduetan ikasten? Erantzun!\nAudioa, helbide honetatik ekarria: http://live3.goear.com/listen/bc1c2b8565af50e801db34976290ee09/511a0e9a/sst10/mp3files/12022013/0953187d1138085579eaac141b15df49.mp3\nDonostiako EHEren oharra:\nEstatu frantsesak euskara “ondare” gisa onartzen du, justu-justu. Peillon Hezkuntza Ministroak arazorik ez balego bezala jokatzen du eskoletan euskararen ezagutza bermatzen ez duen bitartean. Euskaldunak enegarren mailako herritarrak gara. Espainiako Hezkuntza Ministro Wert ere argi mintzatu da: “gure asmoa ikasleak espainolizatzea da”. Hitzen ostean etorri da Hezkuntza Erreformaren zirriborroa. Euskal Curriculumetik are urrunago kokatzen gaituzten neurriak eta ikasleen euskalduntze pattalari ateak are eta gehiago ixten dizkiotenak jasotzen ditu.\nEHEtik uste dugu Madrildik datorren eraso berri honek ezin duela balio orain artekoa defendatzeko. Wertek berak esan zuen ez daukala ezer Araba, Bizkaia, Gipuzkoa eta Nafarroa Garaiko ereduen aurka; ez daude ikasleak espainolizatzeko asmoen kontra. Errealitate ezberdin eta latzak bizi ditu herri euskaldunak, baina guk badugu alternatiba: Guk, eskola euskalduna! Euskararen ezagutza unibertsala bermatu eta belaunaldi berriak euskaldunduko dituen eskola euskalduna!\n“Euskararen hiriburua” dugu Donostia, baina badakizu 10.100 ikasle daudela Donostian erdal ereduetan ikasten? 10.100 gazte, euskaraz bizitzeko ezgaituak aterako direnak eta beren ingurukoak ere erdaraz egitera behartuko dituztenak. Argi dago gurean ere asko dagoela egiteko euskararen normalizazio prozesuan eta horren aurrean erantzun beharra dago! Hori honela, “Donostiako Euskal Herrian Euskaraz”-ek, otsailaren 16, larunbata, 11:30tan Hezkuntza Delegaritzaren aurrean burutuko dugun elkarretaratzera etortzeko eta bertatik abiatuta San Patricio ikastetxerainoko giza-katean parte hartzeko deia luzatzen dugu.\nDonostian, 2013ko otsailaren 5ean\nDonostiako Euskal Herrian Euskaraz


Larunbata, 2020ko azaroaren 28a\nEmakume bati sexu-erasoa egin dio gizonezko batek Hondarribian\nDuela egun batzuk izan zen erasoa, Hondarribian.\nHondarribiako Udalak sexu-eraso baten berri eman zuen aurreko ostiralean, hilak 26. Informazio zehatzagoaren faltan, orain dela egun batzuk jazo zen Hondarribian (Gipuzkoa) gizonezko batek emakume bati egindako erasoa.\nOstiralean beste eraso baten berri ere eman zuten Euskal Herrian: Lizarran (Nafarroa) 23 urteko emakume bat bortxatua izan zela jakinarazi zuten hainbat komunikabidek.\nNeska bati sexu-abusuak egiteagatik epaitutako gizona absolbitu dute Iruñean\n2017an izan zen erasoa: hamabi urte zituen neskak, eta amaren bikotekideak egin zion eraso, etxean. Neskaren deklarazioan kontraesanak aurkitu dituztela eta nahasia dela adierazi du Nafarroako Auzitegiak.\nGaur goizean jakinarazi diete haien hurbilekoei Soto Del Realeko espetxera lekualdatuko dituztela biak, "senitarteko eta abokatuen bisitarik gabe". Aurreko astean atxilotu zituzten eta, gaur arte, bakartuta izan dituzte COVID-19ari lotutako protokoloengatik.\nGreba egingo dute abenduaren 3an Tubacexeko langileek\nDatorren ostegunean greba eguna izango dute Tubacexeko langileek, enpresak iragarritako 150 kaleratzeen aurka. Batzar Nagusien eta Eusko Legebiltzarraren aurrean elkarretaratzea egingo dute goizean, bertan hartuko baitute hitza langileek.\nAske utzi dute Oier Oa preso politiko ohia, Hazparneko polizia-etxean gaua igaro ondoren\nBaionara lanera zihoala atzeman zuen Frantziako Poliziak, atzo arratsaldean. 2015ean geratu zen aske donostiarra, Frantziako Estatutik Espainiaratu eta Espainiako Poliziaren esku utzi eta gero.\nZazpi urte zituenetik hamasei urte izan arte eraso zion alabari haren aitak, modu jarraituan. 2009an hasi eta 2018ra arte luzatu ziren abusuak, neskak salaketa jarri zuenean.


ZERBITZUAK – Asociación KOKUK\nGHEPK hori garatu ahal izateko, funtsean, ikastetxeetako eta inguruneko (Hezkuntza-komunitatea) baliabide materialak eta giza baliabideak erabiliko dira. Horrez gain, beste finantzazio-iturri batzuk bilatuko dira haur eta gazteei zuzendutako gizarte-heziketako esku-hartze programak babesten dituzten instituzio eta entitateetan, publiko zein pribatuetan.\nHaatik, GHEPK horretan Hezitzaile Kokurrikularra da baliabide nagusia, hots, Hezitzaile Profesionala eta ikasleekin garatzen duen harremanezko ekintza bere, ikaslea baita programaren azken xedea. Estrategikoki eta operatiboki ikastetxeetan txertatzen da, gizarte-heziketa hori Zuzendaritza Taldearekin, Orientazio Sailarekin eta Guraso Elkartearekin kooperazio estuan burutuz.\nBere profil profesionala jarraian adierazten diren funtzio eta lanketen arabera zehazten da.\nGizarte-heziketako Esku-hartze Zuzena\nLanda-lana; diagnosiak taxutzea. Hezkuntza Aholkularitza; aholkularitza, bitartekaritza, akonpainamendua eta babesa ikasle, irakasle eta familiei. Kolaborazioa eskaintze eskola-absentismoaren prebentzio eta kontrolari dagokionez eta ikaslea eskola-barrutian egoteko arauak betetzeari dagokionez eta hezkuntza-komunitateko gainerako kideak sentsibilizatu eta informatzea ikastetxean dauden arrisku-egoera eta zailtasunen inguruan.\nJarduera kokurrikularren koordinazioa, jarraipena eta etengabezko ebaluazioa. Konexioa/Koordinazioa/Kooperazioa: ikasle, Zuzendaritza Talde, Orientazio Sail, irakasle, Guraso Elkarte, jarduera kokurrikularen arduradun eta komunitateko beste eragile batzuekin eta jardiera kokurrikularren arduradunak gainbegiratzea tresna metodologikoak aplikatu eta egokitzea.\nGizarte eta kirol arloko koordinazioa\nEskola-kirolaren kanpaina: zonalde eta hiriko gizarte-komunitateko eta kirol arloko baliabideak egokituz, esate baterako, inklusiorako eragileak. Kirol-topaketak eta fitxak edota prestakuntza-ikastaroak kudeatzea eta zonaldeko eta Hiriko gainerako eremuetako Guraso Elkarte eta Kirol-klubekin loturak finkatzea.\nDiziplina arteko lanketa, SAREAN, Hezkuntza-komunitateko gainerako kideekin\nDiziplina arteko lanketa Oinarrizko Gizarte-zerbitzuekin: Kale hezitzaileak, Gizarte Langileak, Psikologoak, etab. Zerbitzu eta baliabide orokor eta espezializatuekin kolaboratzea, elkarren artean ekintzak diseinatze aldera: Norabide, Berdintasun Zerbitzua, Asexoria, Haurtzaro eta Familientzako Udal Zerbitzua, Oinarrizko Gizarte-zerbitzuetako Programazio Komunitarioa, Osasun-zentroak, Berritzeguneak, etab. Eta ikastetxeko ikasleei zerbitzua ematen dieten etxebizitza funtzional edota eguneko zentroetako profesionalekin koordinazioa.\nEl Coordinador Cocurricular by KOKUK Proyectos Cocurriculares – Kokurrikular Proiektuak is licensed under a Creative Commons Reconocimiento-NoComercial-SinObraDerivada 4.0 Internacional License.\nEntrada anterior KOKURRIKULAR JARDUERAK\nEntrada siguiente HARTZAILEAK


PASSENGER. 50 segundo bertikalean. 2006 - Txuspo Poyo\n50 segundo bertikalean da Begoñako auzoa eta Bilboko Alde Zaharra lotzen dituen igogailuan igo edo jaisteko erabiltzen den denbora. Igogailu-eraikina Esperantza kalean dago eta Rafael Fontanek egin zuen 1943an. Ordudanik, zenbait belaunaldi hazi dira igogailu hau ia egunero erabiltzen. Fisonomia arrazionalista duen garraio publiko hau lekuko garrantzitsua izan da zonalde horretako hazkunde sozial eta kulturalean. Garraio berriek, hala nola, metroa eta honek Begoñarako duen sarrera, gutxitu dute honen erabilera. Eraikina zaharberritu beharra dago denbora galdu gabe, bai kanpotik bai barrutik. Eraikin hau proiektuaren ardatz bilakatu izanak SOS deia antzeko bat da. Eraikin hau degradatzen bada, honen ingurua ere degradatuko da.\nErakusketak: "Ficciones Urbanas", Koldo Mitxelena, Donosti, 2011; Fundación Bilbao Arte Fundazioa, Bilbao, 2006.\nTxuspo Poyoren itzulpen txarrari buruzko 13 modu. Nico Israel\nArkitektura Instalazio Video\nGORKA DE LA PEÑA\n– Rafael Montan oso arkitekto garrantzitsua da eta ez bakarrik Bilbo hiriko arkitekturarako: Bere lanak elementu aski garrantzitsuak dauzka, Bilboko panorama gaindi-tzen laguntzen diotenak.\n– Fontanek, 30 urteetako ikuspegi modernoari eusten dio, 40ko hamarkadaren erdian, une horretako testuinguru historiko eta erregimen politikoaren kontrara.\n– Fontanek modernitaterako sinbolo handi bat sortu nahi du, igogailuaren bidez. Sinbolo handi honek Bilbo hiri industriala nolakoa den adierazi behar du, hiri honek duen kemena eta potentzia azalduz. Igogailuak, garraioaren eta komunikazioen ikur gisa, makina-sinbolo handi bat sor dezake.\n– Ez dago Begoñako igogailuaren moduko erreferentzia asko nazioartean. Fontanek hiriko alderdi konplexu batean plantea-tzen\nzitzaion aparteko egitasmo honetarako aukera eta lengoaia ikusi zituen, eta areago, proiektu honetarako hartu behar zuen eran-tzuna ere bai. Horiek guztiak agerian uzten dute arkitektoaren eta proiektuaren kalitatea.\n– Arkitektura Bilbon eremu ezezagun bat izan da. Industrializazioaren pisu erraldoiak estaltzen eta, batzuetan, suntsitzen zuen XIX. eta XX. mendeetako ondasun arkitektoniko garaikidea Bilbon. Errealitate oso garrantzitsu hori orain ari da berreskuratzen.\n– Begoñako igogailua berreskuratu beharra dago, orduko Bilbo Handiaren sinbolo handia bilakatzeko. Erreferentzia hau etorkizunerako erreferentzia ere izan daiteke.\n– Eraikinak 60 urte ditu, baina hiriarentzat eraikin hori ezezaguna, berria da.\n– Pozik nago igogailuarekin. Nire ustez\nonenak, zalantzarik gabe, enplegatuak dira.\n– San Nikolas Elizaren portada aurrean\nizanda, igogailu hau betelan desegoki\nbat bezala ikusten zen.\n– Nik, arkitektoa naizen aldetik, dagoen bezala utziko nuke. Dena dela, begiratokia gehiago indartzea gustatuko litzaidake, goian denbora gehiago geratu ahal izatea, alegia. Eta hortik dena ikusi.\n– Umea nintzenetik igo naiz igogailuan.\nBegoñako Andramarin bizi izan naiz beti, eta orain ere, bertan jarraitzen dut.\n– Oso zaharkitua gelditu da. Konpondu\nbeharko lukete. Kendu ez, inolaz ere!\n– Oso eraikin modernista interesgarria da, eta berritu beharko litzateke: Hezetasuna zaindu, hobeto argiztatu eta erreforma\nserio bat egin.\n– Turistentzat igogailuak duen xarma ez da ongi ustiatu.


Aitzol Galarraga, MGEPeko Robotikako goi mailako heziketa zikloko ikaslearen testigantza | Mondragon formación profesional\nAitzol Galarraga, MGEPeko Robotikako goi mailako heziketa zikloko ikaslearen testigantza\n.-(e)k idatzia\t 2019-03-05 0\n“Industriarekin zerikusirik ez zeukan ziklo batetik etorri nintzen, eta gainera industriaren munduari buruz oso gutxi nekien, eta asko ikasi dut.\nEsperientzia polita izan da. Gainera MGEPeko Automatizazio eta Robotika industrialeko goi mailako zikloko bigarren urtean ikasketak lanarekin uztartzeko aukera dago (DUAL), eta hori oso garrantzitsua iruditzen zait prestakuntza egoki bat lortzeko, lan esperientzia batekin bukatzen dituzulako ikasketak eta enpresekin hartu-eman zuzena duzulako.\nNire kasuan, DUALa BIELEn egiten ari naiz.\nGainera eskolatik kanpo lan baten aurkitu ditzakezun erronka eta arazoei aurre egiten ikasten duzu erabiltzen den egiten ikasi metodologiari esker (ETHAZI)”.


Black Myth: Wukongek bere atal grafiko ikusgarria erakutsi du trailer batekin - Berriak - Game Erauntsia - Bideojokoak euskaraz\nBlack Myth: Wukongek bere atal grafiko ikusgarria erakutsi du trailer batekin\nLander Unzueta | 2021/02/15 18:00 Berriak\nGame Science estudioaren akziozko jokoa 2023an argitaratzea aurreikusten da.\nJoan den abuztuan Game Science garatzailea prestatzen ari den Black Myth: Wukong aurkeztu zen bideo-jokoen zaleak zur eta lur utzi zituen gameplay trailerrarekin. Orain, urteberri txinatarra ospatzeko bideo berria argitaratu du estudioak.\nMendebaldera Bidaia liburuan oinarritutako abentura da Black Myth. Bertan Sun Wukong tximino erregearen kontrola hartuko dute jokalariek; akziozko RPG honek From Softwaren Sekirorekin antzekotasun handiak dauzka.\nAtal grafiko txundigarria berriz erakusteaz gain hainbat borroka ere ikus daitezke trailerrean: bi etsai nagusiren aurkako borrokaldi biltzen ditu bideoak. Horrez gain Wukongek izango dituen transformazio batzuk ere aurkeztu dituzte. Jokoak guztira 72 edukiko dituela azaldu dute arduradunek.\nBideoaren bukaeran Epic Gamesen logoa ikus daiteke. Oraindik jokoa jasoko duten plataformak ezezagunak badira ere, EGSean kaleratuko dela suposa daiteke datu horrekin. Belaunaldi berriko kontsoletan argitaratzea ere aurreikusten da. Hori bai, itxaron egin beharko da: 2023rako prest edukitzea espero dute garatzaileek.


Banka Mugikorreko Appa\nBanka Mugikorra erabiltzeko, Online Banka kontratatu behar da edozein bulegotan edo bete inprimaki hau. Zerbitzu horretan, Telebanka, Online Banka eta Banka Mugikorra daude. Gainera, zerbitzuan sartzeko gakoa ezagutu behar da. Gure Online Bankako erabiltzailea bazara, ez duzu ezer kontratatu behar.\nDispon maileguak kontratatzea.\nSakelako telefonoak kargatzea.\nKREDITU-txartelen saldo erabilgarriak ikustea eta txartel horietan dirua sartzea, kreditua handitzeko.


Hormek Diote I haatik haatik\nHORMEK ez dute ahorik, ez dute mihirik, ez dute begirik, ez dute belarririk; ez dakite hizketan, ez dakite entzuten, baina begiratu egiten digute…Gatozenean hormak bertan daude, eta goazenean bertan gelditzen dira. Hormek denbora dutelako, aldian behin margotu arren, pintura zaharraren gainean berria jarri arren, hor jarraitzen dute. Begira, ikusiko ez balute bezela, entzungo ez balute bezela, bizitzarik ez balute bezela.\nHorma batzuek babesten gaituzte, beste batzuek ordea banatzen edo bakartzen. Badira hormak edertzen dituzten margoak, badira kexatzeko balio dutenak, gertaerak gogorazten dizkigutenak, haien berri ematen digutenak. Badira famatuak egiten direnak eta badira ere oharkabean zeharkatzen ditugunak.\nBEGIRATU ETA HAIEK BIZITAKOA ETA IKUSITAKOAN PENTSATZEN JARRIKO BAGINA? EDO EGUN BATEZ HITZ EGITEKO GAI BALIRA?\nEmigrazioa, generoen arteko ezberdintasuna, gizartearen automatismoa…\nDSS2016EU egitarau barnean aurrera eramandako Hormek Diote proiektua oinarri hartu eta bertako helburuak jarraituz, antzokirako ikuskizun bat sortu du Eusko Jaurlaritzaren babesarekin. Bertan, parte hartu zuten artista ezberdinen lanak eta Haatikek kalerako sortutako bost pieza laburrak bildu ditu.\nHorma ezberdinetako artelanetan ageri diren kolore elementu eta marrazkiek eszenan jartze indartsu eta erakargarria lortzen dutelarik.\nDANTZARIAK: Ibai Jimenez, Jon Arsuaga, Irati Sorondo, Amaiur Luluaga, Anne Jauregi, Itziar Doyhartzabal, Iñigo Etxeberria, Nagore Zabala, Aimar Odriozola eta Aiert Beobide\nEKOIZPENA ETA KOMUNIKAZIOA: Iurre Aranburu


Arriskuak murriztea | Onkologikoa\nOsasunaren Mundu Erakundearen arabera, minbizi kasu guztien gutxienez herenak prebeni daitezke. Horrenbestez, bizimodu osasungarria izanez gero eta ohitura kaltegarriak saihestuz gero, asko murritz daitezke minbizia izateko ditugun aukerak.\nTabakismoa da saihesteko modukoa den faktore bat, berez mundu osoan minbiziak jota heriotza gehien eragiten dituena; izan ere, arrazoi hori dela tarteko urtean izaten diren heriotzen %22 inguru dira tabakismoaren eraginezkoak. Tabakoaren keak era askotako minbiziak eragiten ditu: biriketakoa, esofagokoa, laringekoa (ahots kordak), ahokoa, eztarrikoa, giltzurrunetakoa, maskurikoa, pankreakoa, urdailekoa eta umetoki lepokoa. Beraz, ez erretzea eta jendeak erretzen duen espazioetan ez egotea zinez garrantzitsua da minbiziren bat izateko arriskua murrizteko.\nGeroz eta ikerketa gehiagok adierazten dute zeinahi jarduera fisiko egitea eta denbora luzean eserita ez egotea oso lagungarriak direla minbizia izateko arriskua murrizteko, bai eta bestelako gaixotasun kroniko batzuk izateko arriskua murrizteko ere; esaterako, bihotzeko gaixotasunak eta diabetesa. Gutxienez astean hiru aldiz ibiltzea, ibilketa nordikoa egitea, igeri egitea, bizikletan ibiltzea edo korrika egitea eta denbora luzean eserita ez egotea osasun ona edukitzeko ohitura gakoak izan litezke. Telebista eta gailu elektroniko gutxiago, eta aire fresko gehiago. Eskailera gehiago eta igogailu gutxiago. Ariketa, neurrian, baina modu jarraituan.\nDieta zaintzea eta gehiegizko pisua saihestea ere funtsezko ezaugarriak dira minbizia prebenitzeko. Fruta, barazki, lekale eta zereal integral askoko dietak oso onuragarriak dira, eta minbizi mota ugaritatik babesteko eragina izan dezakete. Ahal dela, saihestu egin behar dira haragi gorriak, azukre eta gantz askoko elikagaiak, elikagai prozesatuak, gatz askokoak eta edari azukredunak. Alkohola edateak ere zuzeneko eragina dauka minbizi mota askorekin.\nEguzki erradiazioa da, hain justu, melanomak edo azaleko kartzinomak izateko arrisku faktore nagusia. Horrenbestez, eguzkitan gehiegi egotea saihestu behar da; batez ere, adingabeek. Azala babesteko eguzkitako krema eman behar da, ahal dela FPS 50 faktorekoa, eta bi orduan behin edo bainua hartu ondoren berriz eman. Eguerdiko orduetan 9:00etan baino 8 aldiz indartsuagoa izan liteke erradiazioa; beraz, ez da komeni tarte horretan eguzkitan egotea. Komenigarria izaten da, halaber, UVA izpien kabinak ez erabiltzea.


kritiken hemeroteka » Harri ta herri\n« Harri eta Herri | Euskal literatura bizi da »\nHarri ta herri Sinatu gabea / Zeruko Argia, 1964-06-21\nArgitaldu berria da Gabriel Aresti’ren olerki-liburu bat izenburu onekin. Aurretik, San Martiñ’en itzaurre bikaiña dakar, atari legez. Liburu onek gure iritziren bat eskatzen du bereala. Olerki-bilduma onek Euskalerrietan griña-ekaitza arrotuko du eta “erantzunen” bat bidean omen-du. Gure zenbait irakurlek, liburu au gure epaimaira ekartzeko eskatu digute, ta bat baiño geiago izango dira guk idazti ori madarikatu dezagun zai egongo diranak ere. Ala ere guk eztegu madarikatuko.\nGure Euskalerria madarikatzaillez betea dago, baiña asmatzaillez eta eraikillez oso urri gabiltza. Ez, guk eztegu madarikatzen Aresti’ren liburu au; bertan gauza on asko arkitzen baitira. Onek eztu esan nai, noski, guk Aresti’ren liburu ortako baietzak eta ezetzak oso-osorik onartzen ditugunik. Liburuetan bakoitzak bere barruko giroa arkitzen du. Maitasunera makurtua dagoenak, gauza onak arkituko ditu ta gorrotora makurtua dagoenak gauza txarrak. Gure literatura urrian obe izango genduke, guziok liburu bakoitzaren gauza onak eta txarrak biltzen eta ezagutzen saiatuko ba-giña.\nGuk, Aresti’ren liburua gogo onez irakurri degu ta bertan gauza on asko arkitu degu. Jakiña, gauza onak arkitzeko, lenbizi “gauzak” arkitu bearra dago, eta ori ez da ain erreza arkitzen liburu askotan. Gure giro ontan, geienak euliak astintzera egiten degu. Eta euliak, gure ontan, gure esanetatik sortu dakizkiguken ezbearrak dira. Zoritxarrez, ezer esaten ez diguten idazle askoren lanak irestera beartuak bizi gera. Batzuek, esatekorik ez dutelako ta besteak, euki arren, istillurik beren buruei sortzerik nai ez dutelako, orrela jokatzen dute. Baiña guri komeni zaiguna, idazle-talde “esataillea” da; zerbait esaten dakiten idazleak, alegia. Gero, geren artean maixiatuko ditugu lagunkiro txakoli-botilla baten inguruan, agian. Txolarte oiek izaten baitira, onelako esamesak aiskide-girotan astintzeko.\nOlerkariak, (Aresti’k “poetak” esatea naiago du), antziñako “bufoiak” bezela, (bien arteko tartea gordeaz), esaten dutena, alako gandu ta laiño artean azaltzeko eskubidea izan oi-dute, esana nabaitzeko lain argituaz, baiña alako bai-ezko ganduz jantziaz.\nOlerkari batentzat oso erreza da aizearen zurru-murrua, edo tximeleta baten egoen igurtzi leguna, naiz alaba gaztearen edertasuna kantatzea; kantu orrek ezpaitu iñor asarratuko ta zurru-murru, igurtzita edertasun orrek ezpaitu iñor berotzen geiegi. Baiña gure gizartean puzuloak ateratzen dituzten gaiak aitatzea, naiz gure arteko zuzendu bearrak dirala, naiz zabalduak ditugun gaitzak sendatzeko esan bear dana dala, askoz zaillagoa da. Ortik arrisku aundiak sortzen baitzaizkigu.\nBaiña ongi begiratuta, aitortu bearra degu: “bufoien” antzeko onelako olerkariak, gure zaurietan beatza sartzen dakiten auetakoak, gure gaitzak argitara ateratzen dakiten auetakoak, bear-bearrekoak ditugu.


Eraginaren Erradioa: Bazkidea, Kidea, Komunikabideak eta Etiketen Kudeaketa | Martech Zone\nAstelehena, uztaila 21, 2014 Douglas Karr\nEraginaren Erradioa marka eta agentzia digitalek ahalik eta gehien aprobetxatzen dute iragarkien gastuaren itzulera digital, mugikor eta lineaz kanpoko kanaletan. Haien SaaS marketin teknologiak merkaturatzaileek berezitasuna izan dezaten ahalbidetzen du analytics ikusi marketin ahalegin guztiak kontsumitzaileen bidaia datuak eta merkaturatze kostuak bilduz.\nProduktuen Impact Radius Suite-k barne hartzen ditu\nBazkide kudeatzailea - automatizatu zure afiliatu eta bazkide estrategikoen programak. Murriztu zure transakzio kuotak eta hobetu ROI eskalagarritasuna, ikuspegi analitikoak eta kontrola hobetuz.\nEtiketa kudeatzailea - etiketa kudeatzea kanal guztietan — mugikorrean barne.\nMedia Manager - kanal anitzeko txostenak arrazionalizatzeko eta iturri bakoitzak emandako balioaz jabetzeko datu zentro zentralizatua eta neurketa zehatza bueltan iragarkien gastua (ROAS).\nMugikorretarako aplikazioen jarraipena - Integratu SDK bat eta zehatz-mehatz jarraitu mugikorraren instalazio guztiak eta aplikazioko gertaerak bazkide guztien partetik.\nSarrerako deien jarraitzailea - Jarraitu sarrerako deien jarduera guztiak klikak bezala, plataforma bakarrean. Lan-fluxuak automatizatu, bazkideen kontratazioa eta ordainketak barne.\nmerkatu - bilatu eta konektatu argitaletxeak afiliatuekin Impact Radius-en bilaketa algoritmoaren bidez.\nMarketin-prozesu kritikoen automatizazioaren bidez eta erreportaje bisualen ikuspegi denbora errealean entregatuz, Eraginaren Erradioa American Airlines, Cabela's, Shutterstock, Tommy Hilfiger eta Wayfair bezalako enpresa globalentzako diru-sarrerak bultzatzen ditu.\nTags: afiliatuen kudeaketakidea merkaturatzeko plataformakidea plataformaagentzia marketin plataformaagentzia plataformakanalen marketinainpaktu-erradioasarrerako deien jarraitzaileakomunikabideen kudeatzaileamugikorretarako aplikazioen jarraipenabazkideen kudeaketabazkide kudeatzaileabueltan iragarkien gastuaroassaasetiketen kudeaketaetiketa kudeatzailea\nSep 20, 2016 11: 40 PM\nEz fidatu kidea merkaturatzeko plataforma honekin. Webgune baten jabea izendatu nuen MaxCDN plan bat erosteko eta 3 hilabetetan ordaindu beharreko komisioa irabazi nuen. MaxCDNren afiliatutako marketin plataformak Impact Radius-ek eskatutako inprimaki guztiak bete ditut ordainketa egin baino 3 hilabete lehenago. Nire irabaziak fakturak ordaintzeko aurrekontua jarri nuen. Ordainketa egin behar zeneko 3 hilabeteren buruan, haien finantza taldeak zalantzan jarri zuen nire bideratze zenbakia baliogabea dela. Zergatik ez da bideratu zenbaki arazo hau duela 3 hilabete ordainketan atzerapena eragotz zitekeen? Zergatik sortu zen arazo hori irabazitako dirua fakturak gaizki ordaintzeko espero dudanean? Hori argi dago Impact Radius sistemaren akats / arduragabekeria da. 2 asteko eztabaida izan nuen bezeroarentzako arreta zerbitzuarekin, nire konturako funtzionatzen zuten metodo desberdinak erabiltzeko proposatu nien eta iritsi nintzenean, Impact Radius-eko buruekin harremanetan jarri eta inoiz erantzunik jaso ez nuenean. Gainera, MaxCDNrekin eta haien buruarekin harremanetan jarri nintzen zuzenean laguntza eskatzeko, dagoeneko Impact Radius-ekin ditudan aukera guztiak agortu baititut, dagoeneko haietan nuen konfiantza galdu nuen eta haiekin aritzeak estres handiagoa ematen dit. Ez dut inoiz MaxCDN-ren laguntza jaso. Ahalegin horiekin guztiekin denbora galdu besterik ez nuen egin eta hainbeste estresa eman nien. Eta dirua galdu nuen fakturak berandu ordaintzearen zigorrengatik. Nire akatsa izan zen haiek fidatuko nuela ordainduko zutela.\nSep 20, 2016 11: 44 PM\nBadirudi beren prozesuan egiaztapen baliozkotzea erabil dezaketela, baina ez nago ziur bideratuko nukeen okerreko bideratze informazioa sartu zenean fidagarriak ez direla esatera. Haiekin lan egin dugu eta ez dugu arazo bera ikusi.


Hilabete bat desagerturik | Mundua | Berria\nHilabete bat desagerturik\nSantiago Maldonado abuztuaren 1ean desagertu zen Argentinan, maputxeen protesta batean. Familiak«bortxazko desagerpena» izan dela salatu du. Protesta egingo dute Buenos Airesen gaur\nMilaka pertsona Santiago Maldonado bizirik agertzeko eskatzen, Buenos Airesko Maiatzeko Plazan, abuztuaren 11n. DAVID FERNANDEZ / EFE Tamaina handiagoan ikusi\nPello Zupiria -\n2017ko irailak 1\n«Non dago Santiago Maldonado?». Galdera hori idatzia duten eta gaztearen beraren aurpegia duten afixek bete dituzte ospitale, bulego, futbol zelai, eskola, unibertsitate eta herrialdeko edozein eraikinetako paretak. Abuztuaren 1ean Argentinako Jendarmeria Nazionala maputxeen aldeko manifestazio bateko parte hartzaileei jazarri zitzaienean desagertu zen 28 urteko gaztea. Protesta Chubut probintziako Lof Cushamengo landako komunan egin zuten, Facundo Jones Huala preso politiko maputxea aske uzteko eskatzeko, eta Benetton Italiako arropa markak Patagonian erositako lurrak maputxeenak direla aldarrikatzeko. Desagerpenak iraganeko beldurrak eragin ditu, 1976an hasitako diktadura militarrean 30.000 pertsona desagerrarazi baitzituzten.\nInork ez daki zein den Maldonadoren desagerpenaren arrazoia, hura gertatu eta hilabetera. Hainbat lekukok ikusi zuten jendarmeek nola eraman zuten, baina Patricia Bullrich Segurtasun ministroaren hitzetan «ez dago Jendarmeriara eraman duten frogatzeko zantzurik, ezta hori adierazi duen lekukorik ere». Hala ere, hedatutako hipotesia da poliziek kolpe batez hil eta gorpua desagerrarazi zutela. Haren familiak argi dauka «bortxazko desagerpena» izan dela, eta hasieratik salatu du hori Sergio Maldonado anaiak: «[Gobernuak] eskuak garbi ditzake desagerpenarekin zerikusirik ez duela esaten, baina Jendarmeria gertatutakoaren erantzule izango da. Santiago ez da galdu, ez da magiaz desagertu. Bortxazko desagerpen batez ari gara». Gobernuak, baina, ardura bere gain ez hartzeko edozein zirrikitu baliatu du, eta helarazi duen azken hipotesia da protestak gertatu baino hamar egun lehenago Poliziak zerikusirik izan ez zuen liskar batean zauritu zutela, nahiz eta ez duten horren aldeko frogarik aurkeztu.\nMauricio Macri Argentinako presidentearen gobernua gero eta estuago dago auzi honi dagokionez, izan ere, kutsu politiko handia hartu du, bete-betean harrapatu baitu Kongresurako hauteskunde kanpaina Santiago Maldonadoren desagerpenak. Manifestazioak ugariak izan dira duela hilabetetik. Mezu argia aldarrikatzen dute: Maldonado bizirik agertzea. Gaur ere, manifestaldi «jendetsua» egingo dute Buenos Airesko Maiatzeko Plazan, 17:00etan.\nOposizioko alderdiek eta giza eskubideen aldeko hainbat erakundek desagerpena «behingoz» argitzeko eskatu diote Macriri, eta oposizioak ere uste du «bortxazko desagerpena» izan dela Maldonadorena. Cristina Fernandez Kirchner presidente ohia familiarekin harremanetan jarri zen hasiera-hasieratik, eta desagerpenaren inguruko ezinegona gizarteko arlo askotara zabaldu da. Joan den asteburuan, sare sozialetan gainezka egin zuten Maldonadoren aldeko mezuek, eta herrialdeko hainbat pertsona ezagunek ere haiena egin dute mezua. Esaterako, Jorge Sampaoli Argentinako Futbol Selekzioko entrenatzailea ere mintzatu da horretaz: «Kasua oraindik argitu gabe egoteak gogaitu egiten gaitu diktadura militarra ezagutu genuenak». Gobernuak, ordea, «etekin politikoa» lortu nahi izatea leporatu dio oposizioari. «Gauza bat desagerpena da, eta beste gauza bat egoera hau baliatuz etekin politikoa ateratzea», adierazi du German Garavano Justizia eta Giza Eskubideen ministroak.\nMaldonadoren desagerpena beste kapitulu beltz bat da Argentinako historian, desagertu hitzak diktadura militarraren mamua berpizten baitu Hego Amerikako herrialdean —1976-1983—. Haren osteko aroko 34 urteetan, desagerpen kasu ugari gertatu dira, eta asko argitu gabe geratu dira. Hala ere, urte horietan guztietan gobernuan egondako alderdiek oso tentuz jokatu dute Poliziak izandako esku hartzeetan. 2003an, Eduardo Duhalde presidenteak hauteskundeak aurreratu zituen, protesta batean Poliziak bi pertsona hil zituelako. Oraingoz, Maldonadoren desagerpenak ez dio kalte askorik egin Macriren gobernuari, baina, gorpua agertuko balitz, gauzak oso bestelakoak lirateke.\nMaputxeak eta Benetton\nMaldonado El Bolsoneko komuna hippyan bizi zen artisau bat zen, eta Cushamenera maputxeei babesa ematera joan zen. Maputxe herria borroka etengabean dabil Argentinarekin, baina, batez ere, Txilerekin. Txilen, 1,8 milioi bizi dira, eta, Argentinan, berriz, 200.000. Txile da, ordea, maputxeen aurka gogorren egin duen herrialdea, maputxeen erakunde asko «terroristatzat» hartzen dituzte, eta 37 maputxe ditu haren kartzeletan. Lurrarekin lotura estua dute, eta orain Benetton arropa markaren aurka dihardute, Patagonian historikoki haien lurrak izan direnak erosi baitzituen 1991 urtean. Italiako markaren aurkako protesta gisa, haren jabegoaren lursail batean kokatu dira. Asmoa maputxe herria berregituratzea da. Oraingoz, hogei pertsonako herritxo bat osatu dute han. Ondo antolatuta daude, eta kanporatze mehatxuen aurrean borrokarako prest daude. Epe luzerako plana dute: maputxe guztiak lur-jabeen aurka konbentzitzea eta haien lurretan aske bizitzea.\nElkarretaratzea egingo dute Bilbon gaur, 18:00etan


San Inazio egunaren ospakizun jendetsua Urbian - Goierriko Hitza : Goierriko Hitza\nUrbiko fonda ingurua jendez beteta. / Argazkia: Haritz Altube\nEgun berezia izaten da Uztailaren 31 Urbian, San Inazio eguna, alegia. Artzain eta mendizaleen ohiko jaia izaten da; Arabako eta Gipuzkoako partzuergoak eta Urbiko Fondak antolatua. Egitaraua gainerako urteetakoen nahiko antzekoa izan zen: 11:30etan meza nagusia, eta bazkaldu aurretik eta ondoren erromeria egon zen Fonda ondoan Miren, Agur eta Maiderren eskutik.\nJende asko hurbildu zen aurtengoan ere Fonda ingurura. Gainera, aurtengoak bazuen eragozpen bat, Zalduondoko Zumarraundi izenez ezagutzen den bidea itxita zegoen, eta ondorioz, ezin zitekeen autoz igo Urbira bertatik. Bidea egoera txarrean dagoela argudiatu du Zalduondoko udalak.


Irurtzunerako espaloia egiteko lanak deitu dituzte - Sakana - Guaixe.eus\nIrurtzunerako espaloia egiteko lanak deitu dituzte\nGuaixe 2019-05-18 11:28\nIrurtzunerako errepidearen ezkerreko aldean eginen da, 380 bat metro luze eta 1,8 metro zabal dituen espaloia.\nIzurdiagako trenbide lanak egitearekin batera, trenbidetik autopista azpiko zubira arte espaloia egin zuten NA 7000 errepidearen ondoan. 2016an egindako lan horri jarraipena eman nahi dio Arakilgo Udalak eta Irurtzungo mugara arteko espaloia egin. Oinezkoendako segurtasuna eta erosotasuna bermatu nahi ditu horrela. Izan ere, hainbat dira errepide hori pasiatzeko edo Irurtzungo azokara joateko erabiltzen dutenak. Espaloiarekin batera dagozkion euri ur hartuneak eta argiteria publikoko farolak jarriko dituzte.\nLanak egiten interesa duten enpresek hilaren 25era arte aurkez ditzakete euren proposamenak. Lanek 173.955,48 euroko aurrekontua dute (BEZ barne). Enpresa hartzaileak lanak 12 astetan despeditu beharko ditu. Bestalde, Izurdiagako Kontzejuak aurten argiteria berritzeko asmoa du. Udalak espaloiko lanak lehenbailehen egin nahi ditu, horien baitan kanalizazioak baitaude. Hala, ondoren kontzejuak espaloiko faroletarako kableak eta bestelakoak sartu ahal izateko.


Bilboko suhiltzaileek esku-hartzeko 2.665 abisu jaso zituzten 2017an. Deia, Noticias de Bizkaia\n2016an baino %6,30 gehiago\nLaguntza teknikoak, batez ere fatxaden eta teilatuen saneamenduak eta erlauntzak kentzea, izan ziren esku-hartze gehienak, guztien %57,25\nDEIA - 2018(e)ko martxoaren 21a, asteazkena - 12:45etan eguneratua\nBilboko suhiltzaileek esku-hartzeko 2.665 abisu jaso zituzten 2017an.\nBilboko Udaleko Herritarren Segurtasun Sailaren barruan dagoen Babes Zibil eta Larrialdietako Zuzendaritzak 2.665 parte-hartze egin zituen suhiltzaileek abisua jaso ondoren, 2016an baino % 6,30 gehiago. Halaber, SAMU Udal Anbulantzien Zerbitzuak 1.553 larrialdi mediko izan zituen.\nSUTEAK ETA SALBAMENDUAK, SUHILTZAILEEN ESKUTIK\nBilboko Udaleko Babes Zibil eta Larrialdietako 2017ko memoriako kopuruek erakusten dutenez, suhiltzaileek aurreko urtean baino esku-hartze gehiago egin behar izan dituzte, 2.665, hau da, 2016an baino % 6,30 gehiago (harako hartan 2.507 izan ziren).\nEsku-hartzeen arrazoiak hauek izan ziren:\nlaguntza teknikoak izan ziren esku-hartze gehienak, guztirakoaren % 57,27 (1.526 abisu jaso ziren).\nondoren suteak izan ziren, % 23,8 (634 abisu jaso ziren)\nazkenik, esku-hartzeen arrazoietan azkena salbamenduak izan ziren, % 18,95 (505 abisu jaso ziren).\nLaguntza teknikoak esku-hartzeen arrazoi ohikoena izan ziren 2017an (guztizkoaren % 57,27). Horretan sartzen dira ondoko arrazoiengatik suhiltzaileek egindako esku-hartzeak, besteak beste: etxaurreetatik askatutako gauzak, zuhaitzak kalean jaustea, erakusleihoen hausturak, elektrizitateari eta gasari lotutako arazoak, erlauntzak kentzea. Ebaluazioa egiteko edo prebentziozko esku-hartzeak ere egin zituzten.\n2017an suhiltzaileek guztira 1.526 laguntza tekniko burutu zituzten (aurreko urtean baino % 51,96 gehiago). Igoera handi horrek badu arrazoia: aurten erlauntzak eta liztorren habiak kentzea atal honetan sartu da, iaz Salbamenduen atalean zegoen bitartean.\nEsku-hartze horien arrazoirik nagusienak fatxadetako eta teilatuetako esku-hartzeak izan ziren, 256 esku-hartze egin baitziren, 2016an baino % 34,03.\nLaguntza teknikoen barruan sartzen dira, baita, egoerak aztertzeko esku-hartzeak, ikuskapenak, itxiturak, gas-arazoek eragindako esku-hartzeak eta zuhaitzak erortzea.\nAurten, atal honen barruan sartu dira erlauntzak eta liztorren habiak kentzeko esku-hartzeak (iaz arte Salbamenduen atalean sartzen ziren). Laguntza teknikoen arrazoi nagusia bada ere, 410 abisu jaso baitziren, azpimarratu behar da iaz 2016 eta 2015ean baino esku-hartze gutxiago egin zela;urte bi horietako bakoitzean 464 esku-hartze egin ziren-eta.\nAipatzekoa da 2016ko ekainean Bilboko Udalak esku hartzeko protokoloa jarri zuela abian, erlauntzak eta liztorren abian kentzeko. Esku-hartze espezifikorako prozedura idatzi zen, modu koordinatuan eta eraginkorrean jarduteko. Udalak telefono bat ere jarri zuen herritarrek deitu dezaten erlauntzarik edo liztorren habiarik ikusiz gero: 94 410 56 52. Iaz herritarrek egindako 260 dei jaso zituzten.\nHartara, Bilboko Udaleko Suhiltzaileen Komunikazio Zentroa arduratzen da deiak hartzeaz eta dotazio bat bidaltzeaz informazioa baloratzera eta erabakitzera zein metodo den egokiena erlauntza kendu edo neutralizatzeko. Gehienbat suhiltzaileak dira hori egiten dutenak. Era berean, erlauntza jasotzerik edo neutralizatzerik ez dagoenean suhiltzaileen altuerako ibilgailuak iristen ez direlako lekura, Bilboko Udaleko Parke eta Lorategien zerbitzuak kentzen ditu, horretarako ekipo berezia du eta.\nSuteak izan ziren suhiltzaileen esku-hartzeen bigarren arrazoia ziren: guztiaren % 23,8. 634 irteera egin zituzten, 2016an baino % 4,28 gehiago.\nEdukiontziak erretzea bezalako ekintza bandalikoetan eragindako suteak dira suteen esku-hartzeen lehenengo arrazoia: 247 abisu jaso ziren, aurreko urtean baino % 18,75 gehiago;izan ere, 2016an 208 esku-hartze egin ziren arrazoi horrek eraginda.\nOndoren datoz etxeetako suteak: 163 abisu jaso ziren, aurreko urtean baino % 9,94 gutxiago. Etxeko suteen kausa nagusiak, besteak beste, hauek izan ziren: sukaldeko deskuiduen ondoriozko suteak, suak ez zaintzeagatik;ke-erauzgailua egoera txarrean egotea, berogailuak, kandelak eta instalazio elektrikoaren egoera txarra edo erabilera okerra;sofan edo ohean erretzea, manta elektrikoak eta etxean likido suharberak edukitzea. Hala ere, sute gehienak saihestu ziratekeen baldin eta kontuan hartu balira autobabeserako neurri batzuk eta are gehiago, suteen ondorioak txikiagoak izango ziren etxean ke-detektagailua edo su-itzalgailua edukiz gero.\nSastraketako suteek ere nabarmen egin dute behera: 2016an 75 sute izan ziren eta 2017an 27, hau da, % 64 gutxiago.\nOrdea, ibilgailuetako suteek gora egin dute: 2016an 40 izan ziren eta 2017an 63;horietako batzuk edukiontziak erretzearen ekintza bandalikoen ondorioz hartu zuten sua.\nSalbamendurako esku-hartzeak izan ziren gutxien 2017an;hain zuzen ere, 505 esku-hartze egin ziren, jasotako abisu guztien % 18,95. Salbamenduaren barruan sartzen dira istripuak (aurreko urteko antzeko kopuruekin), ibaiko salbamenduak eta animalien edo pertsonen salbamenduak.\nSalbamendurako esku-hartzeen arrazoi nagusia adinekoak edo ezinduak euren etxebizitzetan erreskatatzea izan zen;esku-hartze mota horrek % 4,38 egin du gora 2016ko datuen aldean (381 irteera 2017an eta 365 irteera 2016an. Trafiko-istripuak direla-eta egindako erreskateen kopurua 2016koaren oso antzekoa izan da – 37 egon ziren 2016an eta 35 iaz- eta itsasadarreko erreskateak gehitu egin dira: 2016an 9 erreskate eta 2017an, berriz, 21.\nLARRIALDI MEDIKOAK - SAMU UDAL ANBULANTZIEN ZERBITZUA\nSAMU udal anbulantzien zerbitzuak iaz guztira 1.553 larrialdi mediko atenditu zituen eta horietatik % 38,9an pazientea ospitalera eraman behar izan zen.\nEsku-hartze horien arrazoi nagusiak hurrengoak izan ziren: 342 erorikoak;309 prebentziozko asistentziak;208 gaixotasuna;167 intoxikazioak;132 erasoak;97 talkak eta 25 esku-hartze ibilgailu batek harrapatuak izateagatik.\nIKUSKAPENAK ETA PREBENTZIO LANAK\nHamar teknikari profesionalek osatutako Babes Zibil eta Larrialdietako langileen lana gero eta garrantzitsuagoa da azken urteotan, Bilboko Udaleko Herritarren Segurtasun Sailaren jardueraren barruko sute eta larrialdien aurkako babesaren alorrean.\nBabes Zibil eta Larrialdietako Zuzendaritzak kontrolatzen ditu eraikinetako, adinekoen egoitzetako eta erabilera industrialeko eraikinetako suteen aurkako segurtasun-neurriak. Horri esker, Bilboko jarduerek arrisku-maila zentzuzkoa edukitzea lortu da, suteen aurka babesteari dagokionez.\nHonenbestez, 2017an guztira 200 eraikin ikuskatu ziren, suteen aurka babesteko neurriak egiaztatzeko. Gainera, jendea biltzen den 35 lokal, 4 aparkaleku eta erabilera industrial eta komertzialeko 5 eraikin ere ikuskatu zituen.\nEra berean, hiriko esparru publikoan egindako 115 ekitaldi ikuskatu ziren publikoaren segurtasuna bermatzeko.\nBestalde, iazko urtearen amaieran 80 urtetik gorako pertsonak bizi diren etxeetan ke-detektagailuak jartzeko kanpainaren barruan, 36 detektagailu jarri ziren prebentzio-neurri modura. 36 detektagailuak 2017an instalatu ziren baina gaur arte, dagoeneko 83 jarrita daude eta 200 eskari detektagailuak noiz jarriko zain daude.


Greba amaituta eta kaleratzerik gabe, Tubacexeko langileak lanera itzuli dira - Aiaraldea - Alea.eus\nGreba amaituta eta kaleratzerik gabe, Tubacexeko langileak lanera itzuli dira\nErredakzioa 2021-10-05 08:00\nGaur sartu dira lanera Tubacexeko langileak, greba mugagabea amaituta. / AIARALDEA.eus\nLangile guztien arteko bozketa baztertuta, Eusko Jaurlaritzaren proposamena onartu du Tubacexeko enpresa batzordearen gehiengoak. Akordioa Bilbon sinatu zuten atzo; greba amaituta eta kaleratzerik gabe, gaur 6:00etan itzuli dira lanera.\nAstelehen goizean bildu zen Tubacexeko enpresa batzordea, Eusko Jaurlaritzak bi aldeei luzatutako proposamenaren inguruan erabakitzeko: aurreakordioak aldeko zazpi boto —ELA eta CCOO— eta kontrako sei —STAT, LAB eta ATAL— lortu zituen ostiralean; astelehenean, bertan erabakitakoa berretsi dute langileen ordezkariek.\nHortaz, Eusko Jaurlaritzak egindako proposamena onartu eta zuzendaritzarekin lortutako akordioa sinatzea erabaki dute. Besteak beste, ia zortzi hilabeteko (236 eguneko) greba mugagabea amaitzea eta langile guztiak —kaleratutakoak barne— lanera itzultzea ekarri du akordioak.\nHala ere, akordioak hainbat aldaketa ekarriko ditu lan baldintzei dagokienez: adibidez, urtean 40 ordu gehiagoko lanaldia, soldatak 2025era arte izoztea eta erretirorako BGAEari egiten zaion ekarpena %4tik %1era jaistea... Akordioak lan baldintzetan eragingo dituen ondorio horiek kritika asko piztu dituzte langileen eta kontra bozkatu duten sindikatuen artean. Nolanahi ere, akordioarekin enplegua eta inbertsioak bermatuko dira 2024ra arte.\nSindikatuen artean iritzi kontrajarriak zeudela eta ostiraleko bozketa oso estua izan zela ikusita, bozketa plantilla osoari zabaltzea proposatu zuen CCOO sindikatuak, baina enpresa batzordeak aukera hori baztertu egin du.\nEnpresa batzordeak erabakitakoaren berri Eusko Jaurlaritzari eman ostean, Bilbon sinatu dute grebari amaiera eman dion akordioa. Langileak gaur, asteartean, itzuli dira lanera Laudio eta Amurrioko fabriketako beren lanpostuetara. Azkenean, kaleratzerik gabe amaitu da greba, langileek hasieratik eskatu izan duten bezala.\n#Tubacex-eko greba mugagabea amaitu da.\nEskualdea goitik behera astindu duen olatua elikatzen jarrai dezagun, hemen ez da ezer amaitzen.#SOSAiaraldea\nEZ GARA MAKURTUKO!\nZUEN BORROKAZ HARRO GAUDE!✊ pic.twitter.com/oVaIA5MCzV\n— Aiaraldeko Greba Batzordea (@AiaraldeaGreba) October 5, 2021\nBihotza uzkurtzen duten besarkada horietakoak, gau goizean #Tubacex-en.\nGaraipen gazi gozoa, baina urrats garrantzitsu bat Aiaraldearentzat ????\nDena merezi duzue! pic.twitter.com/f6Es06V4rC\n— Maddi Isasi Azkarraga (@maddisasi) October 5, 2021\nAsí han vuelto a sus puestos de trabajo los currelas de Tubacex tras 236 en huelga. pic.twitter.com/ktWP7699iw\n— Igor Goikolea (@goikoleaigor) October 5, 2021\nKaleratzerik gabe, eta 236 egun greban eman ostean,\nhorrela sartu dira langileak Amurrioko fabrikara. @AiaraldeaGreba batzordeak egin du deialdia pikete gunean babesa emateko #TubacexBorrokan ! Zorionak @tubace_xen eta Aiaraldea #BorrokakMereziDu #SOSAiaraldea pic.twitter.com/VAZjUBz8dy\n— Izar Mendiguren Cosgaya (@itzulipurdika) October 5, 2021


kritiken hemeroteka » Beti nire ero(oroi)menean\n« Zartailua | Sukaldetik ez-lekuetara »\nJet lag / Maite Toledo / Beta, 2012\nBeti nire ero(oroi)menean Ainara Maia / Gara, 2013-02-10\nMaite Toledoren olerki-liburu honetan klikatuz poesiaz blaitu naiz, baita prosaz ere, presaka irakurri dudan liburu hau. Bere barneko munduko aleak hitzetan adierazi dizkit, barnekoak eta benetakoak, min hagitz diferenteak, Orhiko txoriñoak Orhirat, olerkariak harat bidaiatzen du hegan, guardasola zabaltzen du zaparrada ekidin nahian, utopiak irudikatu nahian, mendi zuriak ageri dira, ezpainak irrietan.\nMaiteren poeta HURA da, baina ez da; batzuetan izango da, eta besteetan, berriz, irudika dezaketen norbait. Nik irakurri ahala ezagutu dut, irudikatu dut poeta. Nire atzamarrez ukitu ditut orriak eta letrak, eta bere larruazala sutzen sentitu dut, bero. Poetak maiteari deitzen dio, eta bihotza hautsi zaigu bidean.\nLerro berean katramilatzen zaizkio prosa eta poesia, eta hotz ere sentitu dut zenbaitetan poeta bere poema-liburu honetan. Bere baitan egon nahi duelako etorri da bihotz bakartien klubera, poesiara, ni ere nagoen tokira eta plazer bat izan da Maite ezagutzea. Ez da izan jet lag berborrea edo berba erre hutsa, baizik eta bizi-hitza.\nEntzun egin dinat, Maite, hire jet lag poetikoa, noka. Haizea txistuka zabilen frankotiratzaileek tirokatutako bihotz zulatu honetan. Olerkariaren gorputza fatxada bat da, eta bihotzak tiriki-tauki egiten dio. Tristurarekin ere topatu naiz orriotan, baita amorruak ere hormak zulatzen, eta garden baten barruan Antilletan oporretan zeuden mamuak ikusi ditut. Mamuak bidaiatzen. Noranahiko jendartean sentitzen nau gertuan, baina urrun, urrunegi.\nIlargira joan nahi du olerkariak, lurrak puzzle erraldoia dirudi hegazkineko leihotik. Ilargira joan nahi du, eta nigana etorri da 2013ko ilbeltzean hegan iazko udaberritik. Negu honetan lurrartu du nigan bortxaz, eta milaka zatitan apurtua, puskak biltzen aritu naiz neure bihotzean.\nMaitek dioen bezala, bizitzea poesia da, eta poesia bidaia. Hegan, oinez nahiz igerian dator maitearengana, doa maitearengana. Bizitzeak eta bidaiatzeak bi-biek dituzte iragana, oraina eta geroa. Bizitzeak hausturak eragiten dituen bezala, erritmo berrietara egokiarazten gaitu. Bortxaz eta halabeharrez beti, eta horrek dituen ondorioez ohartarazten gaitu Maitek poema-liburuan, nahi gabe idatzitako olerki laburrotan. Bidaiatzeak ere jet lag-a sortzen digu, gure gorputz-arima ondoezik ibiltzen baita, helmuga berriko erritmora moldatu arte.\nBizitzea eta bidaiatzea bat diren bezala, irakurtzea ere bidaiatzeko eta bizitzeko modua denez, irakurri dut Maite Toledoren bidaia-liburua poesiaren erritmora egokituz neure burua.\nAte joka, nonbait, algarak.


Udalerriek eta eskualdeek klima-aldaketaren aurkako protagonismoa hartu dute Change the Change konferentzian - Change The Change\nUdalerriek eta eskualdeek klima-aldaketaren aurkako protagonismoa hartu dute Change the Change konferentzian\n“Eskualde-eremua” eta “Hiriak” paneletan klima-aldaketaren aurkako borrokan izandako esperientziak eta oinarri-oinarritik izandako ikuspegia aurkeztu dira.\nChange the Change konferentzia aurten arlo honetan egindako ekitaldi garrantzitsuenetako bat da eta ekintza-maila desberdinak batu ditu lehenengo egunean.\nKlima-aldaketari buruzko “Change the Change” konferentziaren lehen eguna inspirazio-iturri izan diren saioez beteta egon da. Goizean, irekiera instituzionalaren ostean eta Nicholas Stern ekonomista britainiarraren tankerako hizlarien saioaren ostean, Uxua López de Flamarique eta Ana Payo “planetaren heroiek” parte hartu dute. Klima-aldaketari aurre egiteko emakumezko 1.0000 zientzialariren nazioarteko sareko (Red Internacional 1.000 Científicas frente al Cambio Climático) kide dira eta momentu honetan proiektu batean ari dira Antartikan.\n“Planetaren osasuna: ekiteko zientzia” paneleko aditu guztiek esan dute zientziak markatu behar dituela gero eta handiagoa den eta ukatu ezin den arazo honi aurre egiteko politikak. UPV/EHUko Alejandro Cearreta doktorearen esanetan, “momentu honetan itsasoaren mailak duela milioika urte zituen tasak seikoizten ari gara”. Munduko Meteorologia Erakundeko Klimatologia Batzordeko presidenteak, Manola Brunet-ek, “beroaren ondorioz aireak gainazalean duen tenperatura igo dela eta horrez gain, ozeanoak ere izugarri berotzen ari direla” adierazi du, eta horrek “eragina izango duela, ozeanoak klimaren memoria direlako eta gertatzen ari dena etorkizunerako denbora bonba delako”. Eragileei dagokienez, “berotegi-efektuko gasen isurpenaren arduradun nagusia erregai fosilen erabilera dela” adierazi du.\nENCOREko presidentekide eta Erdialdeko Danimarkako Klima, Iraunkortasun eta Baliabideen ministroa den Susanne Buch-ek errepikatu du ideia hori. Buch-en eskualdean energia garbiaren aldekoak dira: “2025. urterako gure energiaren % 50 baino gehiago berriztagarria izatea nahi dugu”. Ekonomia zirkularraren alde ere egin du, “hondakinak baliabide bilakatzearen alde” alegia, eta baita birziklapenaren alde ere. Change the Change konferentziak tokiko esperientziak bildu ditu “Eskualde-eremua” panelean eta klima-aldaketaren aurkako borrokan ari diren maila gehiago ere barne hartu ditu.\nAldaketa globalerako tokiko ekintzak\nLonbardiako Ingurumen eta Klima-aldaketa ministroak, Raffaele Cattaneo-k, klima-aldaketa arazo “glokala” dela adierazi du: arazoa globala den arren, “Nazio Batuen esanetan ekintza politiko gehienak lokalak dira, hau da, tokiko esparrutik abiarazten dira”. Eskoziako Ingurumen, Klima-aldaketa eta Nekazal Erreformarako ministroak, Roseanna Cunningham-ek, ingurumenaren aldeko hainbat neurri hartu dituzten arren, “Eskoziaren deskarbonizazioan guztiok parte hartu behar dugula” eta “erresilientzia ezinbestekoa dela” adierazi du. Balearretako gobernuko Lurralde, Ingurumen eta Mugikortasuneko sailburuak, Marc Pons i Pons-ek, aipatutako neurrien artean egon dira 2025etik aurrera diesela erabiltzen duten autoei Balear uharteetan sartzen ez uztea eta garraio elektrikora pasatzea. Horretarako “hiritarren, instituzioen edo enpresen arteko akordioak” behar direla azaldu du.\n“Hiriak” izan da konferentziako panelik tokikoena eta eragile batzuk bildu ditu eztabaida batean, Sevillako alkatea eta Klimaren aldeko Hirien Espainiako Sarearen presidente den Juan Espadas eta ONU Habitat-en presidente izandako Juan Espadas, besteak beste. Espadas-en esanetan, ondorioa argia da zentzu horretan: “Klima-aldaketaren aurkako borrokan, tokiko esparruan lor ditzakegu emaitza gehien”.